"Узоқроқ қолганимизда натижалар янада яхшиланарди" - "Бунёдкор"нинг 37 ёшли собиқ легионери ёдингиздами?\n9 октябрь, 2021, 21:34\nТеглар:Самир Бекрич | Бунёдкор | Босния ва Герцеговина | Суперлига\nУ юртимиздаги фаолиятини доим эслайди.\n“Бунёдкор” клубида кўплаб легионерлар ўйнаб кетди-а! Уларнинг орасида энг машҳури бу шубҳасиз бразилиялик Ривалдо эди. Шу вақт мобайнида дунёнинг турли мамлакатларидан келиб “Бунёдкор” учун ўйнаб кетдилар. Уларнинг орасида ёдда қолганлари ва унутилиб кетганлари ҳам бор-да.\nАгар мухлисларнинг ёдида бўлса, “Бунёдкор” шарафини ҳимоя қилган хорижлик футболчилар орасида Самир Бекрич ҳам бор эди. Босниялик ушбу легионер “Қалдирғочлар” таркибида 2014 ва 2015 йилги мавсумлар давомида тўп сурган. Ярим ҳимоячи ҳаммаси бўлиб, “Бунёдкор”да 24 та учрашувда майдонга тушган ва бир бор гол муаллифи бўлганди.\n20 октябрь куни 37 ёшни қаршилайдиган Бекрич ҳали ҳам майдонда жавлон уриб тўп тепиб юрганига ишонасизми? Бу ҳақиқат. Ҳозирги пайтда Самир Босния ва Герцеговина чемпионатининг етакчиларидан бири “Железничар” жамоасида ўйнаяпти. У фаолиятида энг кўп айнан ушбу клубда тўп сурган. Шу боис катта эҳтимол билан бутсаларини “Железничар”да михга илса керак.\nУмуман олганда, Бекрич сифатли футболчи эди. У шу пайтгача юртимиздан ташқари Босния, Жанубий Корея, Қозоғистон ва Эрон чемпионатларида фаолият олиб борди. Самир учун “Бунёдкор”даги фаолияти алоҳида ўрин тутади. Футболчи Sports.uz учун бироз вақт ажратди.\n- “Железничар” клубидаги фаолиятингиз қандай кечмоқда?\n- Барчаси жойида. Биласизми, мен ҳозир ҳам ўзимни жуда фаол ҳис этиб бирор-бир чарчоқни сезмаяпман. Ҳозирча ҳаммаси шундай бўлар экан, ўйнашда давом этавераман.\n- “Бунёдкор” клубида олиб борган фаолиятингиз ўзингизга ёққанми?\n- Ҳа, “Бунёдкор”дек клуб шарафини ҳимоя қилиш имконига эга бўлганимдан фахрланиб юраман. Бизда ажойиб авлод вакилларидан иборат уюшқоқ жамоа бор эди. Афсуски, мана шундай клуб билан ҳам Чемпионлар лигасида яхши натижа қайд эта олмаганмиз. Агар биргаликда узоқроқ қолганимиздами, янада яхшироқ натижалар қайд эта олардик.\n- Жамоанинг ўйинларини кузатяпсизми ёки...\n- Албатта, “Бунёдкор” иштирокидаги ҳар бир ўйинни кўряпман.\n- “Бунёдкор”даги энг яқин дўстингиз ким эди? Ҳозирда кимлар билан алоқани сақлаб қолгансиз?\n- Бизда аъло даражадаги жамоа бор бўлиб, йигитларнинг ҳаммаси қойилмақом ўйинчилар ҳисобланишарди. Катта ёшдаги футболчилар ёшларни доим қўллаб-қувватлаб туришарди. Шунинг учун ҳам ёшлардан кейинчалик зўр футболчилар етишиб чиқди. Жумладан, Сардор Рашидов, Рустам Ашурматов, Достон Ҳамдамов, Отабек Шукуров, Акром Комилов, Элдор Шомуродов каби футболчиларни мисол сифатида келтиришим мумкин. Мен ҳаммаси билан алоқани сақлаб қолганман. Уларнинг муваффақиятларга эришишини сабрсизлик билан кутиб қоламан.\n- Ўзбекистондаги фаолиятингизда сизни нима ажаблантирган?\n- Одамлар мени қувонтириб юборишган. Улардан миннатдорман. Тошкент чиройли шаҳар экан. Ҳаммаси учун сизларга раҳмат.\n- Босния ва Герцеговина билан Ўзбекистон чемпионатини таққослаганда қайси бири кучлироқ?\n- Босния чемпионатини нисбатан кучлироқ деб ҳисоблайман. Агар Ўзбекистонда ҳам сифатли жамоалар етарли даражада бўлса, биринчилигингиз янада қизғин ўтиши тайин. Ҳозир Босниядаги шароит 10 йил олдингига нисбатан анча яхшиланган.


“Мен бошқа бундай яшай олмайман. Ҳар куни дадам сизни калтаклашига, сизни ҳимоя қила олмаслигимга чидай олмайман. Мен кўрмаганим яхши бу кунларни. Мени кечиринг, онажон”. — Nargis.uz\nНоила (исмлар ўзгартирилган) учинчи фарзандини дунёга келтирса ҳам боши калтакдан чиқмади. Эри хотинининг ҳар бир қадамидан айб топар, сал кўнглига ёқмаган иш қилса аямай урарди. Ноиланинг тўнғич ўғли Самаджон бир-икки марта онасининг ёнини олмоқчи бўлиб, отасига ташланганида, қўшилиб ўзи ҳам калтак еди. Ўша мудҳиш куни ичиб келган Собир яна хотинига қўл кўтарди. Бир бурчакка тиқилиб, йиғлаётган фарзандларининг кўз ёшлари ҳам уни тўхтатмади. Кечқурун таом тайёрлаб, катта ўғлини овқатга чақириш учун кирган Ноила даҳшатдан чинқириб юборди. Ўғлининг жонсиз танаси осилганича совуб, кўзлари мангуликка қадалган эди.\nСамаджон жонига қасд қилишдан олдин хат ёзиб кетган эди.\nСамаджоннинг чўнтагидан чиққан ушбу хатни ўқир экан Ноила ҳушини йўқотди. Икки йилгача тунлари ўғлининг овози қулоғи остида янграб, йиғидан уйғониб кетарди.Дугоналарининг маслаҳати билан яна бир фарзанд кўришга қарор қилди.\n-Ўзингни қўлга ол. Самаджоннинг руҳини чирқиратма. Яна бир фарзанд кўрсанг, мана кўрасан, янги инсон унинг ўрнини босади, дейишарди улар ҳар учрашганларида.\nАммо ҳомиладорлик даврида ҳам эри уни тинч қўймади. Яна ҳақорат, камситиш, калтак. Янги туғилган фарзанд ногиронлигини кўриб, Собир яна ҳаммасида хотинини айбдор қилди. Бунинг устига бот-бот хотини ва фарзандларини тунда уйдан ҳайдаб чиқарадиган одат ҳам чиқарди.\nБу сафар ҳам ичиб келган Собир хотини олдига қўйган овқатни хўплади-ю, оғзи куйганидан қошиқни олиб, Ноилага қараб отди. Сўнг бураб сўкинганича, қўрқиб йиғлаётган фарзандларини сўка кетди.\n-Уларга бақирманг дадаси, кўрмаяпсизми, қўрқишаяпти, деб Ноила балога қолди. Юзига келиб тушган муштдан йиқилиб тушди. Болалари чириллаб йиғлай бошлашди.\nСобир “Йўқол, итваччаларингни олиб, ўлдириб қўймасимдан” деб бақирганича амаллаб туриб, болаларини бағрига олган Ноилани судраганича дарвозадан кўчага чиқариб ташлади.\nОта уйига фарзандлари билан келган Ноила бу ерда ҳам кўп тура олмади. Акаси ва укасининг хотини, бола-чақалари билан тиқилиб яшаб, ҳар куни келинларининг “текин ошга шерик топилгани” ҳақидаги пичинглари кўпайгач, ёрдам сўраб, Ташаббусларни қўллаб-қуватлаш ва ривожлантириш «NIHOL» марказига ёрдам сўраб мурожаат қилди.\nМарказ ҳуқуқшуноси Муҳаббат Мирзаеванинг айтишича, Ноилани фарзандлари билан уйга киргизиш учун унинг эрини судга бериб, ютиб чиқишган. Аммо Собир суд ҳукмини қайта аппеляцияга берган. Бу ҳолатда ҳам Марказ судда ютиб, Ноилани фарзандлари билан келин бўлиб тушган уйига киритиш бўйича судда ютиб чиқди. Аммо бу орада яна бир муаммо пайдо бўлди. Собир Ноиладан қонуний ажрашмасдан туриб, шаърий никоҳ ўқитиб, бошқа хотин олганлигини иддао қила бошлади.\n-Биз Собирга Ўзбекистон Республикаси Жиноят кодексининг 126-моддасига кўра, кўп хотинли бўлиш, яъни умумий рўзғор асосида икки ёки ундан ортиқ хотин билан эр-хотин бўлиб яшаш — базавий ҳисоблаш миқдорининг эллик бараваридан юз бараваригача миқдорда жарима ёки уч йилгача ахлоқ тузатиш ишлари ёки бир йилдан уч йилгача озодликни чеклаш ёхуд уч йилгача озодликдан маҳрум қилиш билан жазоланишини, бундан ташқари, Оила кодексининг 16-моддасига асосан никоҳ тузишга лоақал биттаси рўйхатга олинган бошқа никоҳда турган шахслар ўртасида йўл қўйилмаслигини тушунтирдик, дейди Муҳаббат Мирзаева. -Ўзаро келишувга кўра ҳовлидаги уйларнинг икки хонаси Ноила ва фарзандига берилиб, Собирдан алимент ундириш борасида ҳужжатлар расмийлаштирилди. Шунингдек Ноилага “Ҳимоя ордери” олиб берилди. Энди Ноила бошқа эшик очиб, фарзандлари билан ўз уйида яшаш учун ҳаракатда.\nТашаббусларни қўллаб-қуватлаш ва ривожлантириш «NIHOL» марказига нафақат Тошкент вилояти, балки водий ва Қашқадарё воҳасидан ҳам аёллар мурожаат қилишади. Ширин Рашидова раҳбарлик қилаётган Марказ ходимлари ҳар бир мурожаатчига беминнат ёрдам кўрсатишади. Уларнинг фидокорона меҳнатлари олдида таъзимдамиз.\nТашаббусларни қўллаб-қуватлаш ва ривожлантириш «NIHOL» марказининг “Ишонч телефони +99870 762 41 63\nАввалгиси: “…Аммо хориждаги ҳаёт Қурбоной тасаввур қилганидан мутлақо бошқача эди…”\nНавбатдаги:Гендер тенглик жамиятга нима беради?


Кимўзар тўй, ижросиз фармон ва хўжакўрсин танқид\n23 март 2019, Тошкент вақти: 04:14\nЎзбекистон расмий матбуотида дабдабали тўй яна асосий мавзулардан бирига айланмоқда.\nЎзбекистондан олинган хабарларга кўра, сўнгги пайтларда марказий ва ҳудудий газета-журналларда кимўзар маросимлар ҳақида қаторлар мақолалар эълон қилинди.\n– Охирги икки ой ичида марказий нашрларда тўйлар ҳақида кетма-кет танқидий мақолалар чиқаяпти. Масалан, “Халқ сўзи” газетасида “Тўй – маънавиятимиз кўзгуси”, “Маҳалла”да “Тўй дабдабаси бахт кафолати эмас”, “Туркистон”да “Дабдабали тўй: кимда нима ўй?”, “Даракчи”да “Дабдабали бешик тўйлар ҳақида”, “Маърифат гулшани”да “Одамлар нима деркин?”, “Иқбол”да “Оилаларимиз мустаҳкам, ҳаётимиз тўкис...ми?” мақолалари чиқди. Бу рўйхатни яна давом эттириш мумкин. Матбуотда янги кампания бошланди, шекилли, – дейди ўз исмини ошкор қилмаган маҳаллий журналист.\nМамлакат расмий агентлиги тарқатган ва 20 апрел куни қатор марказий нашрлар кўчириб босган материалда ҳам тўй ва маърака маросимларини ўтказишда шуҳратпарастлик, дабдабабозлик, исрофгарчиликка йўл қўйилаётгани танқид қилинади.\nТўйлар ҳақида қонун керак...ми?\nРасмий агентликка хос бўлмаган кескинроқ руҳда ёзилган мақолада дабдабали тўй ўтказиш “расм-русумни деб мол-жонини гаровга қўйиш” сифатида қораланади.\n“Тўйдан кейинги иқтисодий қийинчиликлар ёш оила бахтига зомин бўлаётгани” таъкидланади.\n“Қулоғимизгача қарзга ботсак-да, обрў учун қозон-қозон гуруч дамлаймиз. Автомашиналардан карвон тузиб, маҳаллада дув-дув гап қилгимиз келади. Энг қиммат ресторанда базм уюштириб, танишу нотаниш, маст-аласт оломоннинг хурмача қилиқларини виқор билан томоша қиламиз”, дейилади мақолада.\nВоқеан, ЎзА – мамлакат расмий агентлиги орқали тарқатилган қарашлар ҳукумат позицияси сифатида қабул қилинади.\nМазкур мақолада тўй, маърака ва маросимларни ўтказишнинг “қонуний асосларини яратиш” заруратига ишора қилинади.\nГарчи материалда бу таклиф кенг очиқланмаган бўлса-да, расмий агентлик тўйлар ҳақида махсус қонун қабул қилишга чақирмоқда, дея тахмин қилиш мумкин.\nБироқ маҳаллий таҳлилчиларга кўра, тобора кўпайиб бораётган дабдабали тўйларни алоҳида қонун қабул қилиш билан ҳам изга солиш амримаҳол.\nНегаки, президент фармони ҳам, мамлакат мусулмонлар идорасининг фатвоси ҳам тўйларни тартибга келтира олмаётгани айтилади.\n“Фармонни бузаётган амалдорларнинг ўзи”\n“... лавозимини суиистеъмол қилаётган раҳбарлар, оёғи ердан узилган, манманликка берилиб кетган ҳавойи мансабдорларнинг номақбул ҳаракатлари маҳаллаларда, истиқомат жойларида соғлом муҳит бузилишига сабаб бўлмоқда, оддий одамларнинг нафсониятларига тегмоқда, уларни адолатга, умуман давлат ҳокимиятига ишончига зиён етказмоқда. Мазкур интилишларнинг носоғлом мусобақага айланиб кетиш ҳоллари дабдабали тўй-ҳашамларни ўтказишга қурби етмаган ор-номусли кишиларни оғир аҳволга туширмоқда”.\nУшбу иқтибос Ўзбекистон президентининг 1998 йил 28 октябрида имзолаган фармонидан олинган.\nМазкур фармон қабул қилиниши ортидан тўйларда ортиқча сарф-харажатларни чеклаш зарурлиги ҳақида оммавий ахборот воситаларида кўп ва хўб гапирилди.\nЛекин, кузатувчиларга кўра, орадан салкам 14 йил ўтса-да, ҳали ҳам ушбу фармонни бузаётганлар асосан давлат мансабдорларининг ўзи ва улар ҳимоясидаги бойлар бўлиб қолмоқда.\nСурхондарё вилояти ҳокимининг ўринбосари Мавлуда Қобулованинг расмий агентликка маълум қилишича, хотин-қизлар қўмитаси, “Маҳалла” жамғармаси ва Ёзувчилар уюшмасининг вилоят бўлимлари ҳамкорлигида тўй ва бошқа маросимларнинг ўтказилишини назорат қилиш гуруҳи ташкил этилган, маросимларни камчиқим ўтказиш юзасидан тавсиялар ишлаб чиқилган.\nБироқ яна айнан шу агентликнинг тан олиб ёзишича, “Маддалаб кетган бу хасталикни даволашга, бизни аждаҳодек комига тортаётган бу иллатга қарши курашишга кучимиз етмайди”.\nЎзбекистон мусулмонлари идораси 2002 йил 28 декабрда эълон қилган “Тўй, маросим ва маъракаларни меъёрида ўтказиш ҳақида”ги фатвода дабдабабозлик шариатга зид экани уқтирилган.\nТаҳлилчиларга кўра, диний идора фатвосига ҳам кўп-да аҳамият қаратилмаётир.\nБитта тўй учун йиллаб тер тўкиш керак\nЎзбекистонда тўй қиламан деб иқтисодий муаммолар гирдобига ботиб қолаётган фуқаролар сафи кенгайиб бораётгани янгилик эмас.\nБу борада ҳам сиёсий, ҳам диний тарғибот авж олганига қарамай, ўзбекистонликлар тўй учун ҳатто қарз олиб бўлса-да, жарақ-жарақ пул сарфламоқда.\nЎрганишларга кўра, айни пайтда Тошкент шаҳридаги энг қиммат ресторан ва тўйхоналар бир киши учун 150 минг сўм атрофида ҳақ олади. Одатда, ўзбек тўйига камида 300 чоғли одам чақирилади. Мазкур рақамлар чўтга солиб кўрилса, ойига ўртача 300 минг сўм топадиган фуқаро Тошкентдаги катта ресторанда 300 кишига тўй бериш учун 45 миллион сўм сарфлаши маълум бўлади.\nАгар ўша тўй соҳиби маошга қаноат қиладиган юпқақўл одам бўлса-чи? У “элдан қолмай” битта маросим ўтказиш учун қозонни тўнкариб қўйиб, 10 йилдан ошиқ пешона тери тўкишига тўғри келади.\nСоциологлар хавотир билан таъкидлаётганидек, дабдабали тўйлар мамлакатдаги ижтимоий нотенгликни янада кучайтириб, аҳолининг асосий қисмини ихтиёрий қашшоқликка етакламоқда.\nМушкулотдан чиқиш йўли борми?\nЎтган асрнинг 90-йиллари охирида Ўзбекистон Давлат солиқ қўмитаси раиси ўринбосари вазифасида ишлаган Мурод Қуролов ўта дабдабали тўй бергани учун қамалган эди.\nРасм-русумлар юкидан қадди дол бўлган ўзбекистонлик аксар аҳоли мол-мулкини кўз-кўз қилиш учун тўй ўтказаётган амалдорларни шу тариқа қаттиқ жазолаш зарур, деб ҳисоблайди.\nАйни пайтда, маҳаллий социологлар матбуотдаги тўйларга қарши кампания, хўжакўрсин танқиддан фойда йўқлигини таъкидлайдилар.\nУларга кўра, кераксиз харажатларга барҳам бериш учун, аввало, халқнинг тафаккури ўзгариши лозим.\n“Оқчаси йўқни этди ҳайрон тўй”\nТўй ва маъракалардаги исрофгарчилик мавзуси бир асрдан буён ўзбек матбуотидан тушмай келмоқда. Ўз даврида жадид маърифатпарварлари зарарли одатлардан оғриниб қалам тебратган.\nЎзбек романчилигининг асосчиси Абдулла Қодирий бундан юз йил олдин “Тўй” номли шеърида шундай ёзганди:\nОқчаси йўқни этди ҳайрон тўй…\nТуркистон маърифарпарварлари отаси Маҳмудхўжа Беҳбудий эса “тўй, азо исминдаги икки қаттол душман”ни қоралаб, “Биз ўлук ва тўй учун ҳафталар, ҳатто ойлар ила ишдан қолурмиз. Эй, халқ! Эй, мусулмонлар! Биз на учун Худо ва Расулни сўзиға, ўзимизни нафъимизға амал қилмаймиз? Биз девонами?” дея хитоб қилганди.


Сўз эркинлиги, Ислом ва терроризм — Shermuhammad.Net\nБош саҳифа/Сиёсат/Сўз эркинлиги, Ислом ва терроризм\nБугун “Charlie Hebdo” (“Шарли Эбдо”) ҳафтаномаси таҳририятига ҳужум қилинганига бир ҳафта бўлди.\n“Аллоҳу акбар” деб ҳайқиргани айтилаётган кишилар бинога кириб гранатомётдан отган ва журналнинг тўрт нафар энг машҳур карикатурачисини ўлдирган. Яна саккиз одам, шу жумладан, полиция вакиллари қурбон бўлган.\nБу ҳодиса ҳақида ёзмаган оммавий ахборот воситаси қолмади. Муҳокамалар қизғин.\nЭътибор сўнгги йилларда ва ҳатто бугун, ҳужумлардан бир ҳафта ўтиб ҳафтаноманинг бош саҳифасида чоп этилган ва Муҳаммад пайғамбарни кулгига олган суратларда.\nШу ўринда дарҳол қайд этиш жоиз: ҳафтанома бошқа, ислом ёки мусулмонларга алоқаси бўлмаган мавзуларни ҳам ёритиб келади ва уларни ҳам кулгили аснода тасвирлайди.\nКўплар дарҳол 2006-2007-йиллар ҳодисаларини ёдга олди. Ўшанда Даниянинг бир газетаси Муҳаммад пайғамбарни ҳажвий ҳолатда тасвирлаб қатор карикатураларни босган эди. Буни ҳақорат деб қабул қилган мусулмонлар аввал Данияда, сўнгра дунёнинг бошқа мамлакатларида кўчаларга чиққан. Ғазаб ва норозилик шу қадар кучли бўлганки, бегуноҳ одамлар нобуд бўлган.\nПарижда ҳам нафақат “айбдор”лар, яъни карикатуралар муаллифлари, балки ҳафтаномага алоқаси бўлмаган одамлар ўлди.\nХўш, бу воқеаларни қандай баҳолаш керак?\nДунё иккига бўлингандай.\nБир тарафда сўз эркинлигини ҳимоя қилаётганлар, шу жумладан, менга ўхшаган журналистлар.\nБошқа тарафдан, пайғамбарни ҳеч қандай шаклда тасвир этиш мумкин эмаслигини билган, карикатураларни кўриб, ранжиган сиз билан менга ўхшаган мусулмонлар.\nҲар иккала қутбда кескин қарашдаги одамлар бор. Бир томонда исломни фақат қора бўёқларга бўяшга одатланганлар. Бошқа ёқда террорчиларни қоралаб чиққан мусулмон уламолар.\nБир тарафда сўз эркинлиги демократик жамиятнинг узвий қисми, деганлар. Бошқа тарафда, наҳотки, журналистлар 1,5 миллиард мусулмонни ҳақорат қилганини тушунмаяпти, деб савол бераётганлар.\nМенинг фикрим қуйидагича.\nЖурнал ёки газетадаги материал шахсиятимни пастга урди, деган одамлар шу газетани судга берсин. Суд ишни ҳал қилиб, ҳукм чиқарсин. Демократик сиёсий тизим, хусусан, кўпфикрлилик тамойилига асосланади. “Charlie Hebdo”да ишлайдиган ҳар бир журналист учун бу яшаш, нафас олиш билан баравар ҳуқуқ.\nУлар ҳақиқатан масъулиятсизлик қилди, деган фикрда жон бор. Чунки карикатуралар мусулмонларнинг ор-номусини ерга уришини журнал ходимлари яхши тушунган. Қолаверса, Францияда Европа мамлакатлари орасида энг катта мусулмон жамоа яшашини ҳам билади.\nЛекин расмлар учун инсон ҳаётига қасд қилиш нотўғри. Бу масалада фикрим қатъий.\nНима сабабдан Покистон ёки Нигерияда ўнлаб ва ҳатто юзлаб одам ўлиб кетаётганида айнан Париж ҳодисаларига катта эътибор қаратилмоқда, деган фикрга жавобим, тўғрироғи, шарҳим мана бундай: гап шундаки, Париж воқеаси мусулмонларга ва ислом динига муносабатни кескин ўзгартиради. Салбий тарафга ўзгартиради. Ҳудди 2001-йил 11-сентябр фожеаси каби.\nЕвропаликлар нуқтаи назари қандай деб ўзимизга савол берсак, бир нарсани тушунамиз. “Charlie Hebdo”га ҳужум аслида дунёдаги энг қадимги демократиялардан бири, Бешинчи Республикадаги асосий тамойилларидан бири – сўз эркинлиги ва кўпфикрлиликка рахна солди. Бу шунчаки алоҳида бир журналга ҳужум эмас. Ғарбликлар буни бутун цивилизацияга ҳужум, инсоният эришган ютуқларга ҳужум, дея кўрмоқда.\nАйнан шу боис ҳужумлардан сўнг дунё раҳбарлари Париждаги бирдамлик юришида Франция Президенти Франсуа Олланд билан елкама-елка турди. Айнан шу сабабдан “Charlie Hebdo”нинг янги сони, ҳужумлардан бир ҳафта ўтиб илк бор босмадан чиққан сонида яна Муҳаммад пайғамбар тасвири бор.\nБугун бирор гуруҳ журнални ҳақорат учун судга берса, суд ҳукмни журнал фойдасига чиқарган бўларди. Демак, бундан буён мусулмонлар пайғамбарнинг қиёфаси босилаверишига ўрганишга мажбурга ўхшайди. Қолаверса, Францияга айнан эркинлик, тенглик ва янги имкониятлар деб кўчиб борган мусулмонлар у ерда бир неча асрдан буён ҳукм сураётган қонун-қоидаларга бўйсуниб яшаши тўғри эмасми?\nЯна бир гап. У ёки бу мавзуни ёритишни ман этиш керак, деган фикр янграганида мен доим хавотирга тушаман. Чунки бу чегарани ким ва қандай белгилайди? Тақиқланган мавзулар кўпайишидан қўрқаман. Журналистман. Эркин жамият аъзосиман. Ҳуқуқларимни топташларини истамайман. Цензурага, табиий, қаршиман. Масалан, менинг бу мақоламни ҳам ҳеч ким аввалдан ўқимади, буюртма бермади. “Америка Овози” веб саҳифасида чиқаётганига қарамай, бу ташкилот фикрини акс эттирмаслиги мумкин. АҚШ позициясини ҳам. Шунчаки, шахсий фикр. Мулоҳазаларимни маданий йўл билан билдириш имконига эгалигимдан хурсандман. Сиз ҳам билдиринг, азизим. Балки гапларимга қўшилмассиз. Шуни билдиринг.\nҲақоратсиз, ҳурмат билан.\n«Америка Овози» Ўзбек хизмати сайти таркибидаги «Inter-Gap» блогидан олинди. Оригинал мақолага ҳавола: http://blogs.voanews.com/uzbek/inter-gap/2015/01/14/soz-erkinligi-islom-va-terrorizm/\nислом сўз эркинлиги терроризм Шарли Эбдо\nНью Йоркда ўзбек йигитлар терроризмда айбланмоқда


“Андижон амири”. Ҳокимнинг келишига савдогарларнинг бир қисми бозордан қувилди\n26 май 2022, Тошкент вақти: 02:44\nБозордаги ёймачиларнинг аксарияти кўп болали аёллар экани айтилади.\nАндижон вилоятининг Асака туманида вилоят ҳокими Шуҳрат Абдураҳмонов келишига деҳқон бозори олдидан ёймачи савдогарлар қувиб солинган.\nГувоҳларга кўра, қаршилик қилганларни ички ишлар ходимлари машинага босиб олиб кетган.\nНон сотувчи аёлнинг Озодликка айтишича, бозор ёнида қурилган “Глобус” кўнгилочар савдо маркази очилишига 4 май куни “вилоят ҳокими келади”, деган важ билан бозор маъмурияти бир кун олдин ҳамма савдогарларни бозор ҳудудини тарк этиши лозимлиги ҳақида огоҳлантирган.\n“Кечадан бери бозорни йўлларини тўсишиб, бозорчиларни ҳаммасини милиция, ППС (Йўл-патрул хизматиғ таҳр.) билан юришиб, ҳайдади. Айримларини машинага босиб олиб кетди. Уч кун савдо бўлмайди, шахсан вилоят ҳокими келади, дейишиб ҳамма ёқни тозалашди. Ҳоким келса, ҳалиги беш қаватли “Глобус" маркази катта бўлиб кўриниб туриши керак экан”, - дейди исми очиқланишини истамаган нон сотувчи аёл.\nОзодлик суҳбатлашган бошқа бир савдогар бозор маъмуриятининг кўзбўямачилиги ҳам тадбиркорлар, ҳам давлат зарарига бўлаётганини айтади.\n“Мана бугун савдогарларни чиқартиришмади. Буларга барибир, тирикчилик қилаётган аёлларни кўкати қуриб, қулупнайи чириб кетмайдими, ҳокимни келиши муҳим. Лекин бозор ҳам, давлат ҳам тушумдан қуруқ қоляпти. Кунига 20 минг сўм патта пули тўлаймиз. Араваларда юриб савдо қиладиганлар бор. Катта араваларда олма савдо қиладиганлар ҳаммасини йиғиштирворди. Улар ҳам кунига 20 минг сўм патта тўлайди. Бола-чақани боқаман, деб юрган ёлғиз аёллар кўпчилиги. Нон, кўкат, бодринг, мева сотади, Ҳисобланг, 20 минг сўмдан патта 200та одамдан, неча пул олади? Аравалар бор камида 100та, улар ҳам 20 мингдан пул беради. Битта ҳокимни келиши деб бозор ҳам фойдадан қоляпти, савдогарлар ҳам”, - дейди ўзини кўкат сотувчи деб таништирган аёллардан бири.\n“Тартиб бўлиши керак”\nАсака тумани деҳқон бозори бошлиғи Шуҳрат Шокиржонов Озодлик билан суҳбатда воқеани шарҳлар экан, “ноқонуний савдо-сотиқ фаолияти билан шуғулланадиган ёймачи савдогарлар"нинг бозор олдидан ҳайдалганини тасдиқлади.\nЛекин бозорчиларга куч қўлланилгани, айримлари милиция бўлимига олиб кетилгани ҳақидаги иддаоларни рад қилди.\n“Глобус" очилди. Ҳоким келди. Булар бозорни олдида туришарди-да, ёймачилар булар, келсангиз кўрасиз, ахлатхона қилиб ташлаган. Чиройли қилиб тушунтирдик уларга, “мана прилавка, сот, деяпмиз”. Булар одам кўп тўпланадиган бозорни олдига тўпланаверишади. Тартиб бўлиши керак-да. Прилавкада тураман, деганини чиройли қилиб жойладик. Прилавкада турмаймиз, деганларга бозорни орқа томонига ўтинглар, десак кўнишмади. Милиция олиб кетган, дегани ғирт ёлғон. Чиройли қилиб тушунтирилди. Янги савдо марказ қурилиб, зўр бўлиб қолди, кўрган одам “қурдирганни отасига раҳмат” деяпти. Гуллар экилган “бўлар экану деяпти” ҳамма”, - дейди бозор раҳбари.\nАсака деҳқон бозори Андижон вилоятидаги энг катта бозорлардан. Бозори ичкариси ва ташқарисида нон ва бошқа уйда тайëрланадиган пишириқ ҳамда қишлоқ хўжалиги маҳсулотлари сотиш орқали юзлаб ишсиз аëл тирикчилик қилади.\nБозорда гўшт сотадиган Ҳаётулланинг айтишича, бозордаги ёймачиларнинг аксарияти кўп болали аёллардир.\n- Прилавкада туриб нон ёки кўкат сотиш ўзини оқламайди. Гўшт сотса бўлади прилавкада, лекин нон, кўкат сотиб катта фойда кўриб бўлмайди. Нон, кўкат азалдан ёйма қилиб сотилган, - дейди Ҳаётулла.\nИкки ҳукумат даврида ҳам ҳокимлик курсисини сақлаб қолаётган Андижон вилояти раҳбари Шуҳрат Абдураҳмоновнинг бошқарув услуби маҳаллий журналист ва блогерларнинг танқидларга сабаб бўлиб келади.\nМарҳамат туманидаги мактабда ўтказилган узрхоҳлик маросими, вилоятдаги мактаб ўқувчиларига ҳокимни улуғловчи “Билинг, сиз Андижонсиз! Андижон эса – Сизсиз!” мазмунидаги шеърларнинг ёдлатилиши ва аҳолини ҳар куни “Андижон полкаси”га рақсга тушиш ҳақидаги буйруғи ортидан Абдураҳмонов “Шуҳрат арқадағ”, “Андижон Амири” сингари лақабларни олган.\nЖорий йил бошида вилоятдаги шифохоналардан бирига ташриф буюрган Абдураҳмоновни ҳамширалар унга аталган шеър билан кутиб олганди.\nАндижонлик шифокор ва блогер Отабек Аҳлиддинов фикрича, ҳоким Шуҳрат Абдураҳмоновнинг мақсади лавозимида узоқ қолиш.\n“Гўёки Андижоннинг амириман, деб кўрсатишга ҳаракат қиляпти. У мендан бошқа одам Андижонни ушлаб туролмайди, деган маънода ўзига бино қўйяпти. Керак бўлса, Андижонни ўйнатвораман, деган мужда беряпти президентга. Ўзини манмансираб шу даража қиляптики, президент Андижонга бундан бошқа одамни лойиқ топмасин”, - дейди Аҳлиддинов.\nЎзбекистон Олий Мажлиси депутати Расул Кушербаев эса Андижон ҳокимини фуқароларга нисбатан феодал бошқарув усулини қўллашда айблаган.\nКушербаев, шунингдек, Абдураҳмоновни Андижоннинг “ҳокими мутлақ”и деб атаган, ўтмишда ўзи мансуб бўлган коммунистик тузум бошқарувидан узоққа кета олмагани учун танқид қилганди.\nБундан олдин Андижон вилояти ҳокимига тегишли экани айтилган бир қанча аудиоёзувлар ижтимоий тармоқларнинг ўзбек сегментида қизғин муҳокамаларга сабаб бўлган.\nАндижон вилояти ҳокимининг матбуот хизмати маҳаллий журналистлар ва блогерларнинг Абдураҳмонов бошқарув услуби билан боғлиқ танқидларни рад этиб келади.\nШуҳрат Абдураҳмонов 2013 йилдан буён Андижон вилоят ҳокими ва Сенат аъзосидир.


ЮРТИМИЗДА ЙИЛИГА 900 МИНГ ТОННА МЕВА-САБЗАВОТ ИСРОФ БЎЛАДИ — Ishonch Gazetasi\nЮРТИМИЗДА ЙИЛИГА 900 МИНГ ТОННА МЕВА-САБЗАВОТ ИСРОФ БЎЛАДИ\nЖорий йилнинг июль ойида Россиянинг истеъмолчилар ҳуқуқларини ҳимоя қилиш билан шуғулланувчи «Роспотребнадзор» Федерал хизмати Москва шаҳри дўконларидаги мева-сабзавот маҳсулотларининг сифатини текширувдан ўтказди. Жараёнда Ўзбекистонда етиштирилган «Баҳор» навли гилос ҳамда «Шалах» навли ўриклар, Арманистондан келтирилган қулупнайлар таркибида витаминлар етишмаслиги таъкидлаб ўтилди. Жумладан, гилосларимизда — темир моддаси одатдагидан 6 баробар, С витамини — 3,5 баробар, калций — 3 баробар, магний ва фосфор — 2,5 баробар кам деб эътироф этилди. Текширув асбоблари 100 грамм гилосда 13 грамм натрий моддаси ўрнига 1,4 грамм, бета-каротин эса меъёрдан 10 баробар кўп эканлигини кўрсатди. Деярли шу каби ҳолат шаҳар дўконларига юртимиздан олиб борилган ўриклар билан ҳам кузатилган.\nБу арзимас воқеани эътиборсиз қолдирса ҳам бўларди. Аммо ривожланган бозор меъёрларига кўникиб бораётган Ҳамдўстлик давлатлари харидорларига оммавий ахборот воситалари орқали намойиш қилинган жараён «антиреклама» эффектини бериб, мамлакатимиз экспорт салоҳиятига сезиларли зарар етказиши ҳам мумкин. Зеро, ҳозирда мазкур минтақалардаги мева-сабзавот бозорлари учун бир қанча йирик ишлаб чиқарувчилар кураш олиб бораётгани, МДҲ мамлакатлари қишлоқ хўжалиги маҳсулотлари экспортида фермер ва томорқачиларимизнинг асосий ҳамкори экани ҳеч кимга сир эмас. Шу боис бу каби ҳолатлар тегишли ташкилотлар томонидан зудлик билан чуқур таҳлил қилиниб, камчиликлар аниқланган тақдирда бартараф этилиши зарур.\nБизда бор-йўғи 10 та стандарт ишлайди\nХўш, серқуёш юртимизда етиштирилган мева-сабзавотлар экспорт қилинишидан олдин қайси стандартларга жавоб бериши керак? Бозорни рақобатчиларимизга бой бериб қўймаслик учун яна қандай ишлар амалга ошириляпти?\n— Мамлакатимизда йилига 20 миллион тонна мева-сабзавот етиштирилади, — дейди Олий Мажлис Қонунчилик палатаси депутати Баҳромжон Обиджонов. — Уларнинг экспортини ташкил этишда белгиланган меъёрларга амал қилинади. Зеро, экспортдаги рақобатбардошлик малакали лаборатория текширувига ҳам боғлиқ. Шунга қарамай, соҳада зудлик билан ҳал этилиши шарт бўлган қатор камчиликларимиз бор. Мисол учун, озиқ-овқат маҳсулотларини синаш бўйича Жаҳон савдо ташкилотининг талабларига кўра 775 та стандарт мавжуд. Мамлакатимизда уларнинг 100 тасигина жорий қилинган, булардан атиги 10 таси халқаро даражада аккредитациядан ўтган. Мазкур ҳолат корхоналаримиз маҳсулотларини экспорт қилиш, импорт товарларнинг эса сифатини текширишда қийинчиликлар туғдирмоқда. Президентимиз бошчилигида мавжуд муаммоларни ҳал этиш борасида қатор ишлар амалга ошириляпти. Жумладан, июль ойида «Ўзстандарт» агентлиги, Соғлиқни сақлаш вазирлиги ва тегишли инспекцияларга озиқ-овқат сифати бўйича халқаро стандартларни 500 тага етказиш, тўлиқ синовлар ўтказиш имконига эга лабораториялар ташкил этиш бўйича кўрсатмалар берилган. Натижада тез орада стандартларимиз сони ошиб, экспорт салоҳиятимиз кенгайиши кутилмоқда. Қолаверса, бу импорт савиясини янада қатъий назорат қилиш имконини беради.\nҚишлоқ хўжалиги маҳсулотларини сақлаш, қайта ишлаш ва экспорт қилишда бошқа қатор камчиликлар ҳам мавжуд. Ачинарлиси, етиштирилаётган 20 миллион тонна мева-сабзавотларнинг саноат усулида қайта ишлаш даражаси атиги 15 фоизни ташкил қилмоқда. Шундан 7-8 фоизигина ташқи бозорга олиб чиқилади. Инфратузилма етарли эмаслиги туфайли йиғиштириш ва сақлаш жараёнида маҳсулотларнинг 30 фоизи — 900 минг тоннаси йўқотиляпти. Муаммоларни бартараф қилиш учун, аввало, қишлоқ хўжалиги маҳсулотларини йиғиш, ташиш, сақлаш, қайта ишлаш, қадоқлаш ва экспорт қилиш жараёнларини қамраб оладиган замонавий агрологистика марказларини кўпайтириш зарур.\nФаолиятда 31 та агрологистика маркази, 1 минг 500 та совуткич омборлар бор. Уларда жами етиштириладиган мева-сабзавотнинг 4,5 фоизинигина сақлаш мумкин. Бу жуда кам. Президентимиз тегишли ташкилотларга 2025 йилга қадар юртимиздаги совуткичлар сонини 4 минг 500 тага, агрологистика марказларини 140 тага етказиш вазифасини юклаган. Бу борада Осиё тараққиёт банкининг имтиёзли кредитларидан ҳам фойдаланиш топшириқлари қўйилган.\nУруғини ҳам қайта ишлаш керак\nМаълумки, маҳсулотни саноат тарзида қайта ишлаш даромадни бир неча баробар оширади. Қишлоқ хўжалигимиз айнан шу соҳада оқсамоқда. Ўтган йили мева-сабзавотнинг 19 фоизи, гўшт ва сут маҳсулотларининг 16 фоизигина саноат даражасида қайта ишланган. Бир мисол. Одатда узум, қовун, тарвуз, қовоқ ва анорнинг уруғи ташлаб юборилади. Хорижда бу уруғлар қайта ишланиб, тансиқ маҳсулотлар тайёрланади. Хусусан, бир килограмм тарвуз уруғи ёғи жаҳон бозорида 28 доллар, анор уруғиники эса 350 доллар туради. Юртимизда ҳам ушбу маҳсулотларни йиғиб олиш ва қайта ишлаш йўлга қўйилса, йилига 250 миллион долларлик экспортбоп маҳсулот ишлаб чиқариш имконияти яратилади.\nЯнги қарорлар соҳани ривожлантира оладими?\nЎтган ҳафта Президентимизнинг соҳага дахлдор иккита қарори қабул қилинди. Жумладан, 29 июль кунги «Қишлоқ хўжалиги маҳсулотларини чуқур қайта ишлаш ва озиқ-овқат саноатини янада ривожлантириш бўйича қўшимча чора-тадбирлар тўғрисида»ги қарорига кўра хорижий кредит линиялари ҳисобидан йирик агрологистика комплексларини ташкил этиш, соҳа маҳсулотларини қайта ишлаш бўйича инвестиция лойиҳаларини амалга ошириш назарда тутилган. Шунингдек, синов лабораторияларини модернизация қилиш бўйича алоҳида режа ишлаб чиқилган. Қарор билан 2019-2021 йилларда қабул қилинадиган озиқ-овқат саноати соҳасидаги халқаро стандартлар рўйхати ҳам белгилаб олинди.\n31 июлда эса давлатимиз раҳбари «Қишлоқ хўжалиги машинасозлигини жадал ривожлантириш, аграр секторни қишлоқ хўжалиги техникалари билан таъминлашни давлат томонидан қўллаб-қувватлашга оид чора-тадбирлар тўғрисида» ги қарорни имзолади. Унга кўра, 2021 йилда қишлоқ хўжалиги техникаларининг 60 фоизини мамлакатимизда ишлаб чиқариш ҳамда ишлаб чиқарувчиларга яна қатор имтиёз ва имкониятлар яратиш режалаштирилган. Бундан ташқари, соҳага хорижий инвестицияларни жалб қилишга алоҳида урғу берилган.\nЎйлаймизки, амалга оширилаётган чора-тадбирлар серқуёш юртимизда етиштирилаётган мева-сабзавот ва бошқа қишлоқ хўжалиги маҳсулотларининг рақобатбардошлигини ошириб, жаҳон бозорида мустаҳкам ўрин эгаллашига имкон яратади.\nЎзбекистон деҳқончиликда космик технологиялардан фойдаланмоқчи\nКўплаб муаммоларга қарамай қишлоқ хўжалиги соҳасида замонавий технологияларни жорий этиш соҳасида янгиликларга қўл урилмоқда. Мамлакатимиз Қишлоқ хўжалиги вазирлиги билан OneSoil, Boston Consulting Group компанияси ўртасида Ўзбекистонда қишлоқ хўжалигида сунъий йўлдош маълумотларидан фойдаланишга оид битим имзоланди.\nМазкур битим «Ақлли қишлоқ хўжалиги» Концепцияси доирасида қишлоқ хўжалигига рақамли технологияларни фаол татбиқ этиш, замонавий технологияларни қўллаш орқали Ўзбекистондаги ер майдонлари ва экинларини объектив хариталашга доир ишларни амалга оширишни назарда тутади.\n(2019 йил 8-15 август, 35-сон)\nҲамза — адабиётимиз дарғаси(ми?)


Фуқаро муҳофазасига бағишланган навбатдаги ўқув машғулотлари\n20 декабрь 2016 йил Фан-техника ва маркетинг тадқиқотлар марказида навбатдаги ўқув машғулотлар бўлиб ўтди. Уларни Фавқулодда муҳофазаси институти 2-кафедра ўқитувчиси Н. Гафуров ва ўқитувчи С.Умаров олиб боришди\nМашғулотнинг биринчи мавзуси терроризм иллатига бағишланган бўлиб, уни Фавқулодда муҳофазаси институти 2-кафедра ўқитувчиси Н. Гафуров олиб борди.\nСўз бошида маърузачи “ХХ аср тарихга ахборот-технологиялар асрининг ихтиролари ва шу билан бирга қора варақлари билан ҳам киради,”- деб бошлади. Мавзу давомида 2000 йил 15 декабрь қабул қилинган Ўзбекистон Республикасининг “Терроризмга қарши кураш тўғрисида” Қонунидаги тероризмнинг тушунчаси келтирилди: “терроризм — сиёсий, диний, мафкуравий ва бошқа мақсадларга эришиш учун шахснинг ҳаёти, соғлиғига хавф туғдирувчи, мол-мулк ва бошқа моддий объектларнинг йўқ қилиниши хавфини келтириб чиқарувчи ҳамда давлатни, халқаро ташкилотни, жисмоний ёки юридик шахсни бирон-бир ҳаракатлар содир этишга ёки содир этишдан тийилишга мажбур қилишга, халқаро муносабатларни мураккаблаштиришга, давлатнинг суверенитетини, ҳудудий яхлитлигини бузишга, хавфсизлигига путур етказишга, қуролли можаролар чиқаришни кўзлаб иғвогарликлар қилишга, аҳолини қўрқитишга, ижтимоий-сиёсий вазиятни беқарорлаштиришга қаратилган, Ўзбекистон Республикасининг Жиноят кодексида жавобгарлик назарда тутилган зўрлик, зўрлик ишлатиш билан қўрқитиш ёки бошқа жиноий қилмишлари”.\nШу ўринда терроризм иллатига қарши курашадиган минтақавий халқаро ташкилот - Шанхай ҳамкорлик ташкилоти, мақсад, вазифалари тўғрисида қисқача маълумот берилди. ШҲТ аъзолари террорчилик, сепаратизм ва экстремизм билан курашишга доир Шанхай конвенциясини имзолашгани айтилди. Бу ташкилот тўғрисида сўз борганда Ўзбекистон Республикаси ШҲТга раислик қилаётган давлат сифатида ташкилотнинг янада равнақ топиши, унинг меъёрий-ҳуқуқий асоси мустаҳкамланиши ҳамда ушбу тизимнинг нуфузи дунё бўйича бундан-да юксалишига катта ҳисса қўшаётгани айтиб ўтилди.\n“Террорчилик тўғрисидаги” Қонун, террористик ҳаракат, сиёсий терроризм, диний терроризм, кибертерроризм ҳақидаги тушунчалар тўғрисида қисқача маълумот берилди. Терроризмга қарши ҳаракат мажмуасида тўхталиб ўтилди ва ҳар бир инсоннинг огоҳлиги жуда катта аҳамиятли экани алоҳида таъкидланган сўзлар билан биринчи мавзу якунланди.\n“Диққат. Ҳаммага!” сигналини бериш усули, огоҳлантирувчи сигнал берилганда ҳаракатланиш тартиби. Фавқулодда вазиятларда аҳолининг ҳаракати деб номланган иккинчи мавзуни С.Умаров олиб борди.\nМавзу фавқулодда вазиятларда алоқа тизимининг муҳимлиги ва аҳамияти, шуннгдек, бошқарувнинг таркибий қисми ҳисобланиб, бошқаришни таъминлашдаги асосий восита экани айтиб ўтилди.\nАлоқа ва хабар бериш тизимларининг талаблари, марказлашган ва локал хабар бериш тизимлари тўғрисида маълумот берилди. Фавқулодда вазият содир этилганда аҳолиги хабар бериш тартиби ва ахборотнинг мазмуни тўғрисида тўхталиб ўтилди. Мавзулар тақдимотлар ва Ер юзида бўлиб ўтган фавқулоддаги вазиятлар мисолида келтирилди.\nМаъруза якунида тингловчилар ўзларини қизиқтирган саволларга жавоб олдилар.


Адольф Гитлер нимадан норози? - xabar.uz\nНамибия парламентига сайланган сиёсатчи Адольф Гитлер Уунона Учинчи рейх фюрери Адольф Гитлерга ўхшашлигини инкор этди — у фашистлар етакчисига ўхшамаслигини, аммо энди исмини ўзгартиролмаслигини айтди. «Namibian» газетаси у билан суҳбатлашди.\n«Бу исмни отам менга гўдаклигимда қўйган, уни ўзим танламаганман. Отам мени Адольф Гитлер деб номлаган, аммо бу менинг феъл-атворим ёки бошқа жиҳатларим германиялик Адольф Гитлерга ўхшашлигимни англатмайди», — деди 54 ёшли сиёсатчи интервью бераркан. У энди исмини ўзгартира олмаслигини айтган.\nГитлернинг айтишича, адашидан фарқли ўлароқ, шафқатсизлик қилмоқчи эмас. У Гитлер «қарама-қарши шахс бўлганлигини, бутун дунёдаги одамларни қамоққа ташлаб, ўлдирганлигини» билишини, аммо у, Уунона, умуман бундай эмаслигини таъкидлади. Буни SWAPO партиясидаги сафдошлари ҳам тасдиқладилар: улар Гитлер меҳрибон ва меҳнатсевар одам эканлигини айтишди.\nСиёсатчи ўтган сайловларда 1196 овоз олган бўлса, рақиби учун 213 овоз берилган. Ғалаба унга минтақавий кенгашдан жой олиб берди. Унинг SWAPO партияси бутун мамлакат бўйлаб 57 фоиз овоз тўплади. Бу 2015 йилги минтақавий сайловларда тўпланган 83 фоиз овоздан анча паст.\nБир вақтлар Германиянинг Жанубий-Ғарбий Африкаси номи билан танилган Намибия 1884 йилдан бошлаб империя Биринчи жаҳон урушидан кейин ўз ҳукмронлигини йўқотгунига қадар Германиянинг мустамлакаси бўлган.\nГермания Адолф Ҳитлер Намибия


«Телефонды қалдырып кириң» - бул талап нызамлы(ма)? » Informaсiyalɩq portal\nАйырым пуқаралар белгили бир кәрхана ҳәм шөлкемлерге мобиль телефонларын алып кириўге қадаған етилгенине қарсылық билдиргенин ушратып турамыз.\nБул мәселе бойынша Әдиллик министрлиги төмендеги ҳуқықый түсиниклерди жәриялайды.\nБириншиден, мәлим жағдайларда туўрыдан-туўры нызам ҳүжжети менен базы мәмлекетлик органларының имаратына мобиль телефонларды алып кириў ямаса оннан пайдаланыў шекленген.\nСоның ишинде, суд имаратлары, суд процесслери ҳәм олар қатнасыўшыларының қәўипсизликти тәмийинлеў тәртиби ҳаққындағы қолланбаға (дизим номери 2981, 2018-жыл 15-март) тийкар суд имаратына мобиль телефон, фото ҳәм видео дизимге алыў қуралларын суд мәжлисинде басшылық етиўшиниң рухсатысыз алып кириў қадаған етиледи.\nБирақ айырым тайпадағы шахслар бар оларға мәмлекетлик шөлкемлер имаратына кириў ушын шеклеў белгиленбеген. Мәселен, адвокат өз профессионал искерлигин әмелге асырыўы ушын процессуал нормаларға қатаң бойсынған ҳалда суд имаратына компьютер мобиль ҳәм басқа байланыс қуралларын тосқынлықсыз алып кириў ҳуқықына ийе.\nЕкиншиден, нызам ҳүжжетлерине муўапық мәмлекетлик органы ямаса шөлкеми объект ишки режимин өзи ғәрезсиз белгилеў ҳуқықына ийе. Мәселен, Министрлер Кабинетиниң 2019-жыл 3-июлдағы 555-сан қарарына тийкар объект ҳәкимшилиги кирип-шығыў қолланбасын өзи тастыйықлайды. Соған көре, айырым мәмлекетлик шөлкемлери имаратына кириў ушын мобиль телефон алып кириў менен байланыслы шеклеў белгиленген болыўы мүмкин.\nМәмлекетлик органлары ҳәм шөлкемлери жайласқан имаратларға жеке мобиль телефонларын алып кириў ишки ҳәм хабар қәўипсизликти тәмийинлеў, ис жүритиўдеги жәрияланбайтуғын мағлыўматлардың пүтинлигин сақлаў мақсетлеринде шеклениўи мүмкин.\nМәмлекет шөлкемлеринде ислеўши хызметкерлердиң хабар қәўипсизлигин сақлаў менен байланыслы мәжбүриятлары лаўазым қолланбалары ҳәм сол сыяқлы басқа лаўазым ўазыйпаларын белгилеўши ҳүжжетлерде көрсетип өтиледи. Сол себепли шөлкемлер өз хабар қәўипсизлиги сиясатынан келип шығып тек ғана сырттан келиўшилер емес, бәлки өз хызметкерлерине де жумыста мобиль байланыс қуралынан пайдаланыўға рухсат бериў ҳәм керисинше қадаған етиў ҳуқықына ийе.\nҮшиншиден, социаллық мәселелер, соның ишинде мектеплер, емлеўханалар, санаторийларда ҳәм жеке мобиль телефонларды алып кириў шеклениўи мүмкин. Буннан көзленген мақсет билимлендириў сапасын тәмийинлеў, билим алыўшылар ямаса наўқаслардың тынышлығын асраў, олардың қәўипсизлигин тәмийинлеў.\nХалық улыўма пайдаланыўға мөлшерленген имаратларда (китапханалар, поездлер, театр, кинотеатр ҳәм т.б) телефонын алып кириўге емес, бәлки оннан пайдаланыўы менен байланыслы шеклеўлер ҳәм басқа пуқараларға кесент етпеўлик көз қарасынан белгилениўи мүмкин.\nӨмирлик усы мысаллар ҳәр түрли болыўы мүмкин, ҳуқықый көз қарастан болса бирдей қатнасықларды тәртипке салады ҳәм шөлкемниң усы ўәкилликлерине ийе екенлигиниң тастыйығы.\nНызамшылықта ҳәмме жағдайларды алдыннан анықлап, барлық шеклеўлерди белгилеўде қаншели мақсаетке муўапық деген сораўда соған байланыслы, себеби олардың түрлери көп ҳәм өзгерип турады. Соның ушында усы мәселени шешиў тийкарынан (айырым жағдайлардан тысқары) ҳәр бир шөлкемниң өзине берилген.\nТөрттиншиден, мәмлекетлик органлары ҳәм шөлкемлериниң имаратына келген шахслар менен усы мәмлекет шөлкемлери ортасындағы мүнәсибетлери ғалабалық-ҳуқықый (ҳәкимшилик) қатнасықлар есапланады.\nБул жерде гәп пуқараның мүлкинде емес, бәлким оның мәмлекетлик шөлкемине келгени ҳәм белгиленген ишки тәртип-қағыйдаларға әмел етилиўи ҳаққында бармақда.\nСоған көре, мәмлекетлик органларына жайласқан имаратда пуқаралар тәрепинен имаратқа мобиль телефонларын ўақтынша тапсырып кириўи әмелияты пуқаралардың мүлкий ҳуқықларының шеклениўин аңлатпайды. Себеби мобиль телефонды тапсырыўды қәлемеген пуқаралар, өз жеке мүлклерин қалдырып келиўлери мүмкин.\nБесиншиден, хызмет ханаларынан тысқарыда ягный жәмийетлик орынларында хызмет ўазыйпасын отеп атырған ишки ислер хызметкерлери менен өзара мүнәсибетин аудио, фото ҳәм видео қурылмаға дизимге алыў мүмкин (ишки ислер хызметкери тәрепинен фото ҳәм видео көриниске алыў қадаган етилген белги бар аймақларда хызмет алып барыў жағдайлары буннан тысқары).\nАлтыншыдан, дүня жүзлик тәжрийбеге қарасақ, көплеп мәмлекетлерде сондай мәлимлеме ҳәм ишки қәўипсизликти тәмийинлеў мақсетинде шөлкемлерде мобиль телефонлардан пайдаланыўда фото ҳәм видеоға дизимге алыўда шеклеўлер бар.\nКөплеп жеке ҳәм коммерциялық шөлкемлери имаратларында келиўшилер ушын мәмлекетлик шөлкемлерине қарағанда аўыррақ шеклеўлер бар.\nМәселен, АҚШның Федерал тәртипке салыў ҳаққындағы кодексине көре, қәўипсизликти тәмийинлеў ушын арнаўлы қағыйдалар, көрсетпелер ямаса буйрықлар менен ямаса суд қарары менен қадған етилген аймақларда сүўретке, видеоға алыў қадаған етиледи. Сол себепли бундай аймақларға мобиль телефон алып кириў мүмкин емес.\nАҚШда 2010-жылда атақлы суд исинде федерал органлар имаратын сыртынан пуқаралар тәрепинен сүўретке алыў ҳуқықы барлығы тастыйықланған (Musumeci). Соған қарамай, қолланбаға тийкар ҳәр бир жағдайда имарат сыртын сүўретке алып атырған пуқара алдына хызметкер барып, сүўретке алыў себеплерине анықлық киритиўи лазым.\nСондай-ақ, АҚШ федерал суд залларында да сүўретке алыў ҳәм процессин транслция етиў қадаған етиледи. Өз нәўбетинде ҳәттеки АҚШ почта бөлимлериде сүўретке алыў ушын арнаўлы көрсетпелер бар. Оған көре, хызметкерлердиң искерлигине кесент бермеген ҳәмде пуқараларға кириўге рухсат етилген орынларда ғана арнаўлы шахстың рухсаты менен сүўретке алыўға жол қойылады. Атап айтқанда, почта бөлимлеринде алынған сүўретлерде хызметкерлердин, харидарлардың ямаса бөлимде орнатылған қәўипсизлик камераларының сүўрет көрсетилмеўи керек.\nЯпонияда болса мәмлекетлик органларына телефон алып кириў мүмкин болса-да, оның жәрдеминде фото ҳәм видеоға түсириў қадаган етиледи.\nЖетиншиден, мәмлекетлик шөлкеми, лаўазымлы шахслар ол ямаса булл функцияны әмелге асырып атырғанда тек ғана белгиленген нызам-қағыйдаларға бойсынылыўы лазым. Егер шахстың талабы нызамлы болса, мәмлекетлик органлары оны белгиленген тәртипте шешилиўине, керисинше болса бас тартыўға мәжбүр.\nУсы тәртиплер, мәжбүриятлар ҳәм мүнәсибетлер мобиль телефонлар ҳәм видеоға алыў масламалары ойлап табылыўынан алдын да бар болған. Буннан тысқары, шахс өз талабы нызамсыз бас тартылған деп, оған қарата нызамсыз ҳәрекет исленген деп есапласа, оны жүзеге шығарыўдың басқа нызамлы усыллары (жоқары шөлкемге ямаса судқа шағым етиў) бар.\nСондай-ақ, мәмлекетлик органлары ҳәм шөлкемлеринде үзликсиз видеобақлаў системасы кең тарқалмақта. Соның ишинде, сораў алыў процессиниң видеоға түсирилиўин тәмийинлеў мақсетинде, барлық тергеўши ҳәм сорастырыўшылар веб-камералар менен тәмийинленген, сораў алыў ҳәм басқа тергеў ҳәрекетлерин аудио ҳәм видеоға түсириў системалары менен үскенелеў жумыслары баслап жиберилген.\nЖоқарыдагыларға көре, мәмлекетлик органлары ямаса шөлкемлери тәрепинен мобиль телефон, фото ҳәм видеоға түсириў қуралларынын алып кирилиўин қадаған етиў бойынша белгиленген талаплар әмелдеги нызам ҳүжжетлерине қайшы емеслигин, бул ҳәрекетлер пуқаралар ҳуқық ҳәм еркинликлериниң қандай-да бир тәризде шеклемеслигин мәлим етемиз.\nСол менен бирге, мәмлекет органлары ҳәм шөлкемлери имаратларының пуқараларға мәмлекет хызметлерин көрсетиўге мөлшерленген бөлеклеринде (хызмет көрсетиў заллары, пуқаралар күтиў ҳәм қабыл етиў ханаларында) мәмлекетлик органлары искерлигиниң ашықлыгы ҳаққындағы прициплерден келип шығып телефоннан пайдаланыўға рухсат етиў усынылады.\nӘдиллик министрлигиниң усы түсиниги мәселени ҳуқықый тәрептен ашып бериўге қаратылған. Сол менен бирге, барлық ғалаба хабар қуралларына, блогерлерине усы түсиниклерди толықлығынша, айрықша сөз ҳәм атамаларды тексттен ажыратып алмастан жәмийетшиликке жеткериўлерин сораймыз.\nМағлыўмат орнында: Әдиллик министрлиги системасында, нотариат кеңселерде, мәмлекетлик хызметлери орайларында пуқаралар тәрепинен аудио ҳәм видео қуралларын ислетиўге рухсат етилген.\n18-02-2020, 10:03 |


17 май 2021, Тошкент вақти: 06:22\nАрнасойлик деҳқонлар ўзлари икки йил давомида ишлов берган ерларнинг эндиликда бошқаларга ўтиб кетишидан норози бўлмоқдалар.\nЖиззах вилоятининг Арнасой туманида юзга яқин деҳқон туман расмийлари ҳаракатидан норози бўлиб, фермер хўжалиги раиси Оля Алиқуловани гаровга олгани ҳақида Озодлик кеча хабар қилганди.\nАлиқуловани гаровда ушлаб турган деҳқонлар, кечгача ҳокимни кутгандан сўнг тоқатлари тоқ бўлиб, гаровдаги раиса билан биргаликда туман ҳокимиятига бормоқчи бўлганлар. Оля Алиқулова бу ҳақда шундай дейди:\n- “Мени қўйиб юборинглар” десам¸ туманга олиб бор бизни, дейишди. Шундай туманга қараб йўлга чиқаëтган эдик¸ ҳоким ва милиция етиб келди.\nҲоким одамларга дўқ ура бошлаган эди, мен: “Дўқ урманг. Бу ҳеч кимнинг провокацияси эмас. Булар ҳақини талаб қилаяпти. Ойлик бермагандан кейин¸ ер бермагандан кейин мана шундай бўлади. Бу ерда мен айбдор. Чунки мен бера олмадим. Менда муҳр йўқ”, деган гапларни айтдим.\nКейин одамларимиздан¸ бошқалардан сўради. “Эртага келамиз¸ мажлис ўтказамиз. Ким қолади¸ ким кетади - ҳал қиламиз” деб айтди.\nМажлис ўтказилди ва бизни сургун қилди.\nХўжаликдаги ҳокимнинг яқин югурдаги бўлган фермер Рустам Комбоев ўзининг қариндошларини йиғиб келиб, “Алиқулова территориядан чиқиб кетсин¸ у қилсин¸ бу қилсин” деган гаплар бўлди¸ дейди Оля Алиқулова.\n31 май куни хўжаликнинг учинчи бўлимида туман ҳокимлиги, прокуратураси, милицияси иштирокида мажлис ўтказилди.\nОля Алиқуловани деҳқонларни гиж-гижлаган деб, хўжаликдан чиқиб кетиши ҳақида қарор қабул қилишди. 30 май куни Озодлик радиосига интервью берган деҳқонлар туни билан участка нозири ёрдамида қўрқитиб чиқилди:\n- Кечаси билан мени қўллаб-қувватлаганларнинг ҳаммасининг уйига кириб: “Агар Алиқуловани қўллаб-қувватласаларинг¸ ҳаммаларинг ерсиз қоласан. Нега гапирдинглар? Нега бу ишни қилдинглар?” деб қўрқитиб чиқишган¸ дейди Оля Алиқулова.\nОля Алиқулованинг айтишича¸ 30 май кунги воқеалар тўғрисида Озодлик радиосига интервью берган деҳқонларга ҳам тазйиқ ўтказилмоқда:\n- Кеча сизларга интервью берган Муроднинг уйига эрталаб эрта билан участка нозири ва Рустам Комбоев бориб, “Нега Озодликка интервью бердинг? Нега сен Алиқуловани ҳимоя қилдинг? Нега сен бу гуруҳга қўшиласан” деб анча савол-жавоб қилишибди. Кейин кеча интервью берган Шукур деган кишининг ҳам “Нега ундай қилдинг” деб уйига келишган¸ дейди Оля Алиқулова.\nОля Алиқулова тилга олган Мурод исмли деҳқон 30 май куни Озодликка қуйидагиларни айтганди:\n"Ўроқда йўқ, машоқда йўқ" деганларидек, ер тайёр бўлганда Оля опани фермерликдан бўшатиб ташлаб, бизни ҳам ҳайдаб солишди.\nШунинг учун Оля опани ушлаб турибмиз-да, бизга берган ваъдаларингни бажар деб. Чунки бизни ишлатган.\nНатижада эса томорқа ҳам йўқ, иш ҳам йўқ. Ахир бу ерлар бир тўқай эди.\nУни тозалашнинг ўзи бўладими - қанча меҳнат, қанча харажат. "Камбағални туяни устида ит қопибди" деганлари шу бўлса керак¸ деган эди Мурод ака.\nОля Алиқулованинг сўзларига кўра, исён кўтарган деҳқонлар туман ҳокимининг янги ваъдаси билан тинчлантирилган. Яъни уларга томорқа учун ерни шоликорлар бериши ҳақида ваъда қилинган.\n- Булар: “Мана шу ердан Алиқулова тез кетсин ëки бўлмаса унинг устидан "деҳқонларни қўзғолон кўтаришга бошлади" деган сиëсий айб билан қамаймиз” деган мақсадда бугун прокурорни ҳам олиб келган.\nМен: “Одамлар мана айтсин- мен уюштирдимми ëки йўқми”, дедим. Одамлар: “Йўқ¸ биз ҳақимизни талаб қилдик” деб, қўрқмасдан тўғрисини гапирди¸ дейди Оля Алиқулова.\nБироқ¸ Оля Алиқулова фикрича, бу ишларнинг ҳаммасини туман ҳокимининг кўрсатмаси билан ўша хўжаликдаги катта фермер хўжалиги раҳбари Комбоев Рустам амалга оширмоқда. Оля Алиқулова ҳақсизликка қарши энди курашга киришишини айтади.\n- Ер тозаланиб, фойдаланишга яроқли ҳолга келтирилгандан кейин Комбоев ва бошқаларнинг чўнтагига пул тушиши керак-ку. Энди Қорақалпоғистондан одам олиб келиб, шоли экармиш. Шолини мен ҳам экардим. Менинг одамларим ҳам экарди.\nГапни қаранг: Мен сизларга ерни бўлиб бераман¸ ерни олган қорақалпоқ сизларга ер бўлиб беради. Бу “Қўявер Алиқуловани. Мана сизларга биз ер берамиз. У ўз оëғи билан кетсин” деган гап.\nМен энди ўз оëғим билан ўзим кетмайман. Агар мени қамаб қўймаса¸ мен очлик эълон қилиб, тўғри президентга кираман. Энди булар билан мен курашаман¸ дейди Оля Алиқулова.\nБиз туман ҳокими Файзулло Салоҳиддиновнинг мобил телефонига бир неча бор қўнғироқ қилдик. Бироқ ҳоким жаноблари биз билан гаплашишни истамади шекилли, қўнғироқларимизга жавоб бермади.


ЭКСТРЕМИЗМ ҲАЛОКАТГА ЭЛТУВЧИ ЙЎЛ — Zamaxshariy.uz\nЭКСТРЕМИЗМ ҲАЛОКАТГА ЭЛТУВЧИ ЙЎЛ\nОламни ва бизни яратган Аллох таъолога беадад ҳамду санолар Пайғамбаримиз Мухаммад саллаллоҳу алайҳи вассалламга дурудлар бўлсин.\nБарча соҳаларда бўлганидек диний соҳада ҳам мисли кўринмаган ютуклар қўлга киритилди, Истиклол сабаб энг муқаддас обидалар, масжид ва мадрасалар мўъмин мусулмонларга қайтариб берилди. Маънавий меъросимиз тикланди инсоний қадриятларимизни ташкил этган Ислом дини таълимотларидан элимиз яна бахраманд бўла бошлади. Юртбошимиз рахбарлигида улуғ аждодлар тарихини тадқиқ қилиш улар хоки ётган жойларини обод этиш энг асосий вазифалардан қилиб белгиланди. Бугунги кунда бу ишларни кўриб олам аҳли тасаннолар айтмоқда. Минг афсуслар бўлсинким бу ютукларни кўролмайдиган кучлар жазавага тушиб бўҳтон тошларини отмоқдалар.\nИймони, эътиқоди суст юртдошларимизни чалғитишга, пуч ваъдалар билан экстремизм тузоғига илинтиришга урунмоқдалар.\nАсримиз бошига келиб турли ҳил вайронкор ва тажовузкор кучларнинг ўз ғоя ва мақсадларини амалга ошириш учун Ислом динини ниқоб қилиб олиши авж олди. Ғаразли мақсад ва ғояларни диний манбалар асосида ва динга боғлиқ холда тарғиб қилиш кучайди. Бугунги кунда Ваҳҳобийлик, “Хизбут–тахрир алисломий” ва “Акромийлар” ана шундай йўл тутмоқдалар.\nБу экстремистик ташкилотлар ўз олдиларига сиёсий мақсад қўйганлар ва шуниси билан улар констиутциявий тузумга ва миллий ҳавфсизлигимизга таҳдид солмоқдалар. Улар аввало ўз харакатларини жамиятни Исломлаштириш , Исломий жамиятни ташкил этиш ва ниҳоят Хокимятни қўлга киритишдан бошлаш кераклигини назарда тутиб олиб борадилар бунда улар икки асосий методга асосланадилар, тарғибот-ташвиқот ва жиход. Экстремистларнинг барчаси Жиход Исломнинг кучи ва мавқеини тиклашнинг ягона йўли деб биладилар. Жиходни ташқи душман билан кураш деб уқтирадилар. Ички жиход “Жиход ан-нафс” иккинчи даражали вазифа деб биладилар, зеро Пайғамбаримиз С.А.В тамонидан жиҳоднинг нафсига қарши кураш эканлиги талқин этилганини қайд этмайдилар. Ҳолбуки қуръонда ва хадисларда жиход айнан ўз нафсига ва шайтоний ҳирсларга қарши кураш деб кўрсатилган.\nБир киши Пайғанбаримиз С.А.В ёнларига келиб сўради “Ё Расулуллоҳ мен жиҳод қилмоқчиман деди, шунда Пайғанбаримиз С.А.В Сен нафсингга қарши жиҳод қилгин, анашу сен учун жиҳод” дедилар. Бошқа бир хадиси шарифда, “Яна бир киши сўради Ё Расулуллоҳ Мен жиҳод килмоқчиман шунда пайғамбаримиз ота онанг ҳаётми дедилар, у киши ҳаёт дедилар ота онангга яхшилик қилишга жиҳод қилгин деб насихат қилдилар”. Ислом дини яхшиликка етаклайдиган ва ёмонликдан қайтарадиган, покиза диндир. Динда зўрлаш, мусулмонни қонини тўкиш ва уни ўлдириш катта гуноҳ хисобланади.Аллох таъоло қуръони каримида “Мўъмин мўъмин билан ака укадир деб мархамат қилган” демак мусулмонни ўлдириш ва қонини тўкиш хақиқий иймонли кишига хос бўлмайди. Хар биримиз бу дунёни ўткинчи эканини билиб бир бирларимизга яхши муносабатда бўлсак ва бир бирларимизни хурмат қиладиган бўлсак ва яшаб турган юртимизга мухаббат қўйиб шу мустақил юртга чин дилдан хизмат қиладиган бўлсак, бу дунёмиз хам охиратимиз обод бўлишини ўзимиз яратамиз.\nАллох таъоло мустақиллигимизни абадий бўлишлигини насиб айласин ва анашу тинч осойишта юртимизга ғаразли мақсадда раҳна соладиган ёвуз кучлардан хар биримизни ва фарзандларимизни хам ёмон иллатлардан ўзи асрасин.\nPrevious Post:САЛАФИЙЛИК НИМА ВА УЛАР КИМЛАР? УЛАРНИНГ ЙЎЛИ ТЎҒРИМИ?\nNext Post:Ҳашар – элга ярашар


Bagdod.uz - Бир марталик моддий ёрдам пуллари тўлаб бериляпти\nБир марталик моддий ёрдам пуллари тўлаб бериляпти\n2021-08-24 18:13:14 376\nБугун Бағдод туманида истиқомат қилаётган минглаб фуқароларнинг диллари обод бўлди. Чунки Президентимизнинг ҳар бир фуқарога бераётган эътибори фуқароларимизнинг дилларига қувонч ила кирмоқда.\nАҳолини ижтимоий ҳимоя қилишга қаратилган тизимли ишларни давом эттириш ҳамда моддий ёрдам ва кўмакка муҳтож оилаларнинг фарзандларини кийим-бош тўпламлари, мактаб формаси ва ўқув қуроллари билан таъминлаш бўйича харажатларини қоплаш мақсадида тумандаги “темир дафтар”га киритилган 263 та оиланинг 18 ёшгача бўлган 474 нафар фарзандларнинг ҳар бирига 500 минг сўмдан, жами 237 миллион сўм миқдорида бир марталик моддий ёрдам пуллари тарқатилди.\nБундан ташқари, Пенсия жамғармаси туман бўлими томонидан 18 ёшга тўлмаган ногиронлиги мавжуд 760 нафар, боқувчисини йўқотган 1 минг 497 нафар боланинг ҳам ҳар бирига 500 минг сўмдан, жами 2 минг 257 нафар болага 1 млрд. 128 млн. 500 минг сўм миқдорида маблағ молиялаштирилиб, тўлаб берилди.\nБу каби кўрсатилаётган ёрдамлар ижтимоий ҳимояга муҳтож фуқаролар учун қувонч бағишлаяпти. Улар берилган бир марталик моддий ёрдам пулларини фарзандларининг мактаб кийими ва ўқув-қуроллари сотиб олишга катта ёрдам бўлишини таъкидлашди.\nДилфузахон Султонова туманнинг “Хитой” маҳалла фуқаролар йиғини ҳудудида яшайди. Айтишича, турмуш ўртоғи ёлланма ишчи, ўзи эса 4 нафар вояга етмаган фарзандларининг тарбияси билан банд. Шу боис, “темир дафтар”га киритилган мазкур оилага 2 млн. сўм бир марталик моддий ёрдам пули берилди. Фуқаро ўз оиласига кўрсатилган доимий кўмак учун минатдорлик изҳор қилди.\nСектор раҳбарларининг алоҳида назорати билан, моддий ёрдам пуллари вакиллар орқали фуқароларга топширилмоқда.


ФАРЗОНА: ЕВРОПА БИЗГА ҲАВАС ҚИЛСИН | Fayzbog.uz\nФАРЗОНА: ЕВРОПА БИЗГА ҲАВАС ҚИЛСИН\n09.11.2017 / Маъмурият /\nЎтираверинг, биз сизга жой беришимиз керак, аслида. Аёллар эркакларга жой бериши қайси мантиққа сиғади?- деди. Қиз эса ерга қараганча, паст товушда “Ўтиринг, домла” ўриндиқдан четроққа сурилди. Зиёли ҳеч иложсиз қолган кишидек хижолатланиб ўриндиқдан жой олдию афсус билан бош чайқаб “Эҳ, сизлар-ей… Биз қачон Европа бўламиз?!” деди. Салондаги йўловчиларнинг аксариятини талабалар ташкил қилади. Айни пайтга Европага эргашиш авжга чиқиб, ёшларимизнинг тафаккурини ғарбона хаёллардан узоқлаштириш, тобора авжга чиқаётган оммавий маданият ишқибозлигидан фарзандларимизни асрашга уринаётганимизда, олий ўқув юрти ўқитувчисининг юқоридаги гапини қандай қабул қилиш кераклигини билмадим, тўғриси.\nБиз қачон Европа бўламиз?!”\nБиз ҳеч қачон Европа бўлмаймиз! Европа бўлишдан асрасин бизни. Шундоқ ҳам айрим “маданият”ли кишилар ҳисобига Европадан қолишмаяпмиз. Аммо, биз барибир Европа бўлмаймиз, биродар! Чизиғи қўлни кесгулик шим, оппоқ кўйлак ва бўйинбоғ тақиб, папка қўлтиқлаб олганлар билиб билмай овозининг борича аюҳаннос солиб бақирмасин, биз барибир Европа бўлмаймиз. Нега деганда, барибир тагзамиримизда шарқона, айримларнинг ғашини келтирадиган ШАРҚОНА одоб-ахлоқ тамойиллари ўрнашиб қолган. Бизнинг қарашларда етмиш яшар аёл етти яшар ўғил боланинг этагини босмайди. Чунки, европалик эмасмиз, беадад шукрлар бўлсинки, ўзбекмиз, мусулмонмиз! Бизда отаси тенги эмас, ҳатто акаси тенги эркак тик туриб кетаётган жойда аёллар ялпайиб ўтирмайди. Шарқона одобу андишамизга тўғри келмайди бу “маданиятлилик”. Бўйинбоғли интеллигентларнинг ғашига тегиш ниятимиз йўқ! Шунчаки оддий ҳақиқат бу- ўзбекларда европача характерни сингдиришга уринишнинг ҳожати йўқ. Барибир бу операция муваффақиятсизликка учраши тайин. Ўзбекларда “АНДИША” деган сўз бор.Бу сўзнинг замирида ўзбекона, шарқона одоб – ахлоқ тамойилларидан ташқари, чин инсоний фазилатлар ҳам ўз аксини топган. Ўзбекларда эркаги йўқ аёлнинг уйига оқил эркак қадам босишга истиҳола қилади. Мана шу истиҳоланинг асосини ҳам андиша ташкил қилади. Миллатимиз тамойилида маърака-мавридларда аёллар келган-кетганга “хуш келибсиз”, “хуш кўрдик” қилмайди. Бу хижолатли ҳол ҳисобланади. Мана шу хижолат ҳам андиша сабабли юзага келади. Хуллас, ўзбекларга Европа ҳавас эмас! Европа ўзбекларга ҳавас қилиши керак. Ўзбекона одоб-ахлоқ, андиша, тавозеъ ва ўзаро ҳурмат-иззат шарқ халқларининг ҳеч бирида, ҳаттоки мусулмон давлатларининг ҳеч бирида йўқ. Фикримизни исботлаш учун соатлаб қатор мисолларни келтиришимиз мумкин. Аммо қимматли вақтингизни қадрлаган ҳолда бир манзарани эсингизга солишни жоиз билдик. Бу ҳолатга кўпчиликка таниш бўлса керак; марҳумга жаноза ўқилиб, маййит ердан кўтарилгач, тобут қўлдан қўлга ўтади. Таниш-нотаниш, ўша ҳудуддан автомашинасида ўтиб кетаётганлар ва ҳатто жамоат транспортида кетаётган йўловчилар ҳам уловдан тушиб, имкон қадар тобутни кўтаришга ҳаракат қиладилар.Тўғриси, шундай ҳолатга гувоҳ бўлганимда ўзбеклигимдан, европалик ЭМАСлигимдан хурсанд бўлиб кетаман! Фахр туяман! Ўзингиз айтинг, замондош, меҳр-оқибат ва инсонийликнинг бундай кўриниши яна қайси миллатда, қайси давлатда бор экан? Бу дунёда қайси миллат, қайси элат тансиқ овқат пиширса, таом аввалидан қўшнисига чиқаради? Қайси халқ биродари бемор ётганида энг зарур ишини ташлаб, ҳатто бошлиғидан танбеҳ эшитса-да, бемор зиёратига ошиқади? Қайси миллатда бева она бирор юмуш бошлашдан аввал гарчи балоғатга етмаган бўлса-да, ўғил фарзандидан маслаҳат сўрайди?.. Бу кабилар ҳеч бир қонунда кўрсатилмаган. Аммо ўзбек халқи учун ўзгармас қоидага айланган.\nЎзбекларнинг фақат ўзига хос, қон-қонига сингиб кетган урф-одатлари “ўзбекчилик” дейилади. Қизиқ, шу топда бир нарса эсимга тушди. Тил қоидаларига кўра “чилик” қўшимчаси бошқа миллат номига қўшилолмас экан. Мана ўзингиз бир уриниб кўринг-а: “тожикчилик”, “қозоқчилик”, “русчилик”, “инглизчилик”… ваҳоказо. Тўғри келмади. Келмайди ҳам. Йўқ, биз миллатчиликдан мутлақо йироқмиз. Ўз миллатимизни устун қўйиб, бошқа элатларни камситиш ниятимиз йўқ. Фикримиз исботи учун келтирдик буларни. “… чилик” қўшимчаси бошқа миллат номига мос тушмаганидек, шарқона одоб-андиша ва тавозеъни ўзида жамлаган ўзбекчилик ҳам фақат ўзбекларга хос. Бу хусусда узоқ гапириш мумкин. Кўп гапиришнинг эса ҳожати йўқ. Фикримизни мухтасар қилиш мавриди аллақачон етиб келди: биз ҳеч қачон Европа бўлмаймиз. Европага интилиш биз ўзбеклар учун мутлақо керак эмас! Аксинча, Европа биздан ўргансин. Шундай эмасми?


ҲУСАНБОЙ РУБОБНИ, САРДОР ГИТАРАНИ МАРОМИГА ЕТКАЗДИ\nҚашқадарё вилоятининг Муборак тумани чўл минтақасида жойлашган. Аммо мазкур ҳудуддаги ҳарбий қисмга кириб борсангиз, сизни бутунлай бошқа олам қарши олади.\nБу ерда қўлигул бунёдкор инсонлар томонидан амалга оширилган қурилиш-ободончилик ишларини кўраркансиз, кўзларингиз қувнаб, баҳри-дилингиз очилади. Беихтиёр уларнинг фидойилигига тасанно айтасиз. Равон йўлаклар, мураккаб иқлим шароитида ҳам меҳр билан парвариш қилинаётгани учун барқ уриб ўсаётган хилма-хил дарахт ва гуллар, кўкаламзорлаштирилган майдонлар билан бир қаторда дид билан барпо этилиб, замонавий талаблар асосида жиҳозланган иншоотлар шарафли соҳа вакилларига ҳар томонлама манзур бўлмоқда.\n– Ҳарбий қисмимизда ҳарбий хизматчиларнинг ўз мажбуриятларини тўлиқ адо этишлари ва бўш вақтларида мазмунли ҳордиқ чиқаришлари учун барча шарт-шароитлар яратилган, – дейди батальон командирининг тарбиявий ва мафкуравий ишлар бўйича ўринбосари майор Жаҳонгир Турғунов. – Жумладан, дам олиш хонамизда қатор вақтли матбуот нашрлари мавжуд. Ўқув адабиётларини мунтазам янгилаб борамиз. Бундан ташқари шахмат-шашка, турли хил чолғу асбоблари ҳамда радио, телевизор ва мусиқий марказ кабилар ҳам шахсий таркиб ихтиёрида. Батальонимизда мусиқа ва санъатга қизиқадиганлар кўпчилик бўлиб, улар орасидан бадиий ҳаваскорлар жамоаси тузганмиз. Ҳарбий қисм миқёсида ўтказиладиган тадбирларда ушбу жамоа ўз чиқишлари билан сафдошлар эътирофига сазовор бўлиб келмоқда.\nҲарбий қисмга бўлган ташрифимиз давомида илтимосимизга кўра йигитлар созлар чалиб, куй-қўшиқлар ижро этиб беришди. Шартнома бўйича ҳарбий хизматчилар, оддий аскар Ҳусанбой Тоштемиров рубоб, унинг сафдоши оддий аскар Сардор Самадов гитарани чалишни маромига етказар экан. Яна бир суҳбатдошим оддий аскар Жавлонали Нарзуллаев билан эса мулоқотимиз турли хил бадиий китоблар ҳақида кечди.\nМазкур ҳарбий қисмда маданий ҳордиқ ишларининг тўғри йўлга қўйилгани Ватан ҳимоячилари хизматига унум бағишламоқда.


“ЭРТАК АЙТИБ БЕРИНГ, БУВИЖОН!” » Иштихон овози газетаси\n“ЭРТАК АЙТИБ БЕРИНГ, БУВИЖОН!”\nЁШ АВЛОД ТАРБИЯСИДА ХАЛҚ ОҒЗАКИ ИЖОДИНИНГ ЎРНИ\nКим болалигини қумсамайди, соғинмайди дейсиз! Ўша беғубор дамларни хотирлаганда барчамиз бувижонларимиз айтган эртакларни эслаймиз. Ана шу эртаклар таассуроти туфайли кўнглимизда жўш урган орзуларимиз ҳаётдаги интилишларимизга пойдевор бўлганини ҳис этамиз.\nДарҳақиқат, ўзбек халқи ўзининг узоқ йиллик тарихида фарзанд тарбиясини жамият тараққиётининг асосий меъзонларидан бири сифатида қадрлаб келади. Фарзанд учун биринчи муаллим аслида ота-она, бобо ва бувижонлардир. Оилада ота-онанинг маънавий дунёси нақадар бой бўлса, фарзандлар тарбияси ҳам мукаммал шаклланади. Оилада китобсеварликнинг ўрни, халқ оғзаки ижодидан қай даражада фойдаланилиши ўғил-қизларнинг комил инсон бўлиб вояга етишида муҳим ўрин эгаллайди. Оналаримиз айтган алла, бувижонларимиз сўзлаб берадиган эртак ва мақоллар мурғак гўдаклар қалбида меҳр туйғуларининг мустаҳкамланишига замин бўлиб хизмат қилади. Эртакларда яхшиликнинг ҳамиша ғолиблиги, ёмонлик ҳар доим фалокатга етаклаши каби асл ҳақиқатлар бола тасаввурида инсон қадр-қимматини юксалтиради, камтаринликни улуғлайди.\nЭртак тинглаган боланинг сўз бойлиги ортади. Оғзаки сўзлашувларда турли мақол ва иборалардан унумли фойдаланади. Миллий удум ва анаъаналарнинг мазмун моҳиятини англайди.\nАзиз оналар, бувижонлар! Дилбандингиз “Эртак айтиб беринг!” деганда асло оғринманг. Чунки, эртаклар ҳамиша яхшиликка етаклайди.\n60-умумтаълим мактаби бошланғич синф


ФОТО: "Пахтакор" - "Локомотив" 2:2 / CHAMPIONAT.asia\n04 май 12:56\nФОТО: "Пахтакор" - "Локомотив" 2:2\nТошкент дербиси Тошкентга футбол ҳавосини яна қайта олиб киргандек бўлди.\nКеча "Пахтакор" Марказий стадионига 10 000 нафардан кўпроқ мухлис ташриф буюрди. Бу Тошкентда камдан кам кузатиладиган кўрсатгич. Аввало бун футболимизнинг савиясини тушиб кетганлиги билан изоҳлашимиз мумкин. Шундай бўлсада "Пахтакор" раҳбарияти мухлисларни стадионга қайтариш чораларини кўришяпти. Бу эса ўз самарасини бермай қолмаяпти. 9 турдан ўрин олган "Пахтакор" - "Навбаҳор" ўйинида 2000 сўмга МАТИЗ автомобилини ютиб олишингиз мумкин бўлади.\n3 май куни Камолиддин Тожиев 31 ёшга тўлди.\nКамолиддин: - Сен билан уйда гаплашаман, сал туртиб юборса ҳам йиқилиб тушаверасан.\nФарҳод: - Ойимга айтиб бераман.\nЖасур Ҳасанов Космосдан қайтди. Уни Абрамов қучоқ очиб кутиб оляпти )).\nЁдингизда бўлса, 2010 йил Вадим Карленович ўша йилларда "Лаҳвия" шарафини ҳимоя қилаётган Жасур Ҳасановни Космосдан ҳам топа олмаётганини айтиб интервью берган эди.\nСолиевни олий лигамиз АФСОНАСИ деб айта оламиз. Захирадан майдонга тушаётган чоғида, Абрамов унга қараб, "Анвар, балки етар, фаолиятини тугатиш пайти келмадими", - дея ҳазил қилган эди. Солиев эса жилмайганича майдонга тушди ва шу ёшига қарамай Кожакардан тўпни олиб қўйиб жамоасининг чап қанотдан ҳужумини бошлаб берди. Натижа ёмон эмас, гол! 94 дақиқада эса унга бироз аниқ ҳаракат етишмади.


Спорт. Вилоятни орқага тортишга ҳеч кимнинг ҳаққи йўқ » Lochinlar.UZ\nLochinlar.UZ » Бошкалар » Спорт. Вилоятни орқага тортишга ҳеч кимнинг ҳаққи йўқ\nСпорт. Вилоятни орқага тортишга ҳеч кимнинг ҳаққи йўқ\nЯқиндагина, аниқроғи, 25 – 27 май кунлари Жиззах шаҳрида академик лицей ва касбҳунар коллежлари ўқувчиларининг «Баркамол авлод» спорт ўйинлари финал беллашувлари бўлиб ўтди.\nВилоятимиз терма жамоаси мазкур мусобақаларда ҳозирга қадар кузатилмаган энг ёмон натижани қайд этди – 10-ўрин!\nБиламизки, «Баркамол авлод» спорт ўйинлари Биринчи Президентимиз ташаббуси билан жорий этилган уч босқичли спорт ўйинларидан бири бўлиб, мазкур фестивалнинг келажагимиз эгаларини болалик давриданоқ спортга ошно этиш, ҳар жиҳатдан етук, соғлом ва баркамол улғайтириш, ёшлар ўртасида спорт турларини кенг оммалаштиришдаги аҳамияти беқиёс.\nСпорт бу соғлик, спорт бу дўстлик, спорт бу тинчлик элчиси. У баркамоллик ва етуклик омили. Қолаверса, «Умид ниҳоллари», «Баркамол авлод», «Универсиада» олимпиада ўйинлари сари етакловчи йўл десак муболаға қилмаган бўламиз.\nБаски шундай экан, юқоридаги каби спорт ўйинларига тайёргарликнинг ўзиёқ катта спорт байрамига айланиб кетиши, у ташкилотчилару, мутасаддилар, мураббийлару ўқувчилар, ҳаттоки, ўз вилояти шаънидан қувват ва юксак руҳ оладиган ҳомийлар, умуман, барча-барчага кўтаринкилик бағишлаб, ўзгача шижоатга чорламоғи керак эмасми?\nАслида шундай! Аввало, ўз орияти, ғурури ва шаъни учун курашларда енгилмасликни шиор этган, қолаверса, ўз илм маскани, жамоаси, вилояти нуфузини кўтаришга ҳисса қўшиш иштиёқида бўлган ҳар бир иштирокчи мусобақаларга шундай ёндашмоғи ЗАРУР ва ШАРТ эди!\nАммо амалда бундай бўлмади.\nЎта совуққонлик, юзакилик, эътиборсизлик, масъулиятни етарли даражада ҳис этмаслик, билдирилган ишонч, зиммасидаги БУРЧ ва МАЖБУРИЯТни бир-бировига ағдариш юқоридаги ҳолатга олиб келди.\nАслида биз бундай қуйи поғонага лойиқ эмасдик. Сабабки, вилоятимизда спортга юксак даражада эътибор қаратилиб, спортнинг барча турлари ривожланиб бормоқда. Нафақат ёшларнинг, балки, аҳоли барча қатламларининг спорт билан шуғулланишлари учун кўплаб иншоотлар, ўйингоҳ ва мажмуалар фаолият олиб бормоқда. Ҳаттоки 2002 йилда Наманган спорт вилояти деб эътироф этилган. 2014 йилда эса, айнан «Баркамол авлод» спорт ўйинларига вилоятимиз мезбонлик қилган ва 2-ўринни эгаллаган.\nАна шундай довруқдор ва чўққиларда юрган вилоятимиз бу гал нима учун шундай ҳолга тушиб қолди?\nУшбу муваффақиятсизлик сабабларини ўрганиш мақсадида Наманган олимпия заҳиралари спорт коллежида бўлганимизда шундай вазиятга дуч келдикки, очиғи, таажжубдан ёқа ушладик.\nЎзини бандликни таъминлаш бўйича масъул деб таништирган ходим саволлар қайд этилган қоғозни қўлимизга қайтариб берди-да, истеҳзо билан «2014 йилда «Баркамол авлод» спорт ўйинларида вилоят жамоаси 2-ўринни қўлга киритиб, Президент совғаси «Дамас» автомашинаси билан тақдирланганини билсангиз керак. Энди Сизга савол «Дамас»дан ким фойдаланяпти, коллежлар бошқармасими (ўрта махсус касб-ҳунар таълими бошқармаси демоқчи – изоҳ биздан). Мана нима учун шундай бўлди?!»\nАйнан спортга ихтисослашган илм даргоҳидаги ушбу вазиятданоқ аламли мағлубиятлар боисини англагандек бўлдик.\nАна, холос! Ҳар нарсани моддият ва пул билан боғлайвериш шартми? Тўғри, моддият ҳам ғоят муҳим мезон. Ҳар қандай мақсад ортида манфаат ётади. Лекин фидойилик-чи? Зарур вазиятларда фидойилик кўрсатиш ҳам КЕРАК ЭМАСМИ?\nҲайратимиз ортгандан ортиб, коллеж директори Нодиржон Набиевдан ўзимизни қизиқтирган жиҳатга изоҳ сўрадик: Олимпия заҳиралари спорт коллежидан «Баркамол авлод - 2017» спорт ўйинларида жами 26 нафар ўқувчи иштирок этибди. Биргина баскетбол бўйича қизлар жамоасини оладиган бўлсак, иштирокчиларнинг барчаси айнан шу коллеж ўқувчилари экан. Жамоанинг бир даргоҳдан шаклланиши ҳам маълум маънода муваффақият омили бўлади, қайсики, спортчилар бир-бирини осон ва жуда яхши тушуна олади. Аммо баскетболчи қизлар 4-ўрин билан кифояланишди холос. Шу жамоанинг ўзиёқ юқорироқ натижа кўрсатиши мумкин эдику?\n- Нима демоқчи эканингизни тушундим, - деди директор. - 4-ўрин ёмон натижа эмас. Қолаверса, бу – спорт! Бугун 1-ўринни олган спортчи ёки жамоа эртага саралаш босқичиданоқ ўта олмаслиги мумкин. Биз қўлимиздан келган барча ишни қилдик. Лекин вилоят ўрта махсус касб-ҳунар таълими бошқармаси томонидан ҳеч қандай эътибор қилинмади. Муваффақиятсизликларга айнан шу омил олиб келди. Форма бериш керак эди, ўқув йиғинлари ўтказилиши зарур эди. Асосий сабаб тайёргарлик ва мусобақалар жараёнида терма жамоа яхши молиялаштирилмади.\nҲАММА АЙБ БИЗНИКИ\nТабиийки, биз масалани чуқурроқ ва атрофлича ўрганиш мақсадида даҳлдор мутасаддилар, масъуллар, мураббийлар, ҳаттоки спортчиларга мурожаат этдик.\nВилоят ўрта махсус касб-ҳунар таълими бошқармаси бошлиғи Раҳматжон Ғуломовнинг жавоби ва изоҳи шундай бўлди:\n- Биз барча спорт турлари бўйича, айниқса, яккакурашларда мураббийларга ишониб қолдик. Улар билан бирма-бир гаплашганимизда «Энг кучли жамоалар билан тушиб қолган тақдирда ҳам ҳеч бўлмаганда 3- ёки 4-ўринни эгаллай оламиз», дея айтишганди. Чунки, мураббий спортчининг жисмоний ҳолатини, тайёргарлигини ва нимага қодир эканлигини яхши билади.\nШу бизнинг энг катта хатоимиз бўлди.\nВилоят жисмоний тарбия ва спорт ишлари бошқармаси томонидан тақдим этилган маълумотларда «Терма жамоа аъзолари иштирокида ўқув машғулот йиғинларини ўтказиш учун ўрта махсус касб-ҳунар таълими бошқармаси томонидан ҳечқандай амалий ёрдам кўрсатилмади», дея қайд этилган.\nСоҳа мутасаддилари ва мураббийлари билан суҳбатлашганимизда улар ҳам айнан шу жиҳатга эътибор қаратиб, «Мусобақага тайёргарлик бир-икки ойлик жараён эмас. Бу масалага жиддий эътибор қаратган ҳолда тайёргарликка анча аввалдан киришиш ҳамда ўқув машғулот йиғинлари, саралаш ўйинлари, ўртоқлик учрашувлари ўтказиш керак эди. Спортчининг ҳар жиҳатдан, қолаверса, жисмоний тайёргарлигида моддий имкониятлар, етарли жаражадаги шароит, хусусан, зарур витаминлар билан таъминлаш муҳим ҳисобланади. Буларсиз ҳеч нарсага эришиб бўлмайди. Бу эса маблағ талаб этадиган жараён. Вилоятимиз жамоалари эса бундай имкониятларга эга бўлмади, спортчиларни бошқа вилоятлар ёки ҳудудларга олиб бориб, ўқув-йиғин машғулотлари ташкил этиш у ёқда турсин ҳаттоки ўзимизда ўқувчилар ўртасида саралаш мусобақалари ҳам олиб борилмади» каби сабабларни кўрсатишди.\nШу туфайли жамоамиз охирги поғоналарда қолиб кетди.\nАйни шу жумла жисмоний тарбия ва спорт ишлари бошқармаси томонидан тайёрланган таҳлилий маълумотда қайта-қайта, такрор-такрор жуда кўп ўринларда келтирилган. Аммо рўйи рост айтадиган бўлсак, моддий ва молиявий қўллаб-қувватлаш, спортчиларга витаминизация учун кечикиб бўлса-да берилган маблағлар ҳақида кўплаб рақамлар акс этган.\nШу ўринда ўқувчида тасаввур ҳосил бўлиши учун ҳеч бўлмаганда улардан бирини келтириб ўтиш жоиз:\nМазкур терма жамоа аъзолари учун республика чемпионатида иштирок этиш учун («Баркамол авлод» спорт ўйинлари финал босқичида дейилмоқчи – изоҳбиздан) вилоят ўрта махсус касб-ҳунар таълими бошқармаси томонидан 6 миллион сўм, шунингдек, мусобақага уч кун қолганда ўрта махсус касб-ҳунар таълими бошқармаси томонидан бириктирилган коллеж директорлари томонидан витаминизация учун 5 миллион 800 минг сўм маблағ билан таъминланган».\nҲар бир спорт йўналишини қўллаб-қувватлаш бўйича шундай рақамларни келтириш мумкин. Умумий ҳисобда эса, мусобақага тайёргарлик кўриш жараёнида ушбу бошқарма ва ҳомий ташкилотлар томонидан 32 миллион 350 минг сўм ҳамда мусобақага уч кун қолганда бириктирилган коллеж директорлари томонидан 28 миллион 200 минг сўм миқдорида маблағ етказиб берилган.\nВитаминизация, спортчиларни мусобақаларга тайёрлаш, селекция ишларини олиб бориш, ўқув-йиғинлар ташкил этиш, саралаш ўйинлари ҳар қандай беллашувларда натижага эришишда муҳим ва зарур эканлигини, жумладан, вилоят жисмоний тарбия ва спорт ишлари бошқармаси бошлиғи Акрамжон Дедабоев, унинг ўринбосари ва мураббийлар ҳам қайта-қайта таъкидлаб ўтишди.\nБу эса етарли шарт-шароит, имконият ва маблағ билан боғлиқ, дея ифодалашди улар ўз фикрларини.\nРаҳматжон Ғуломовнинг бу борадаги изоҳлари қуйидагича:\n- Тайёргарликни анча аввалдан бошлаш керак эди. Очиқ айтадиган бўлсак, вақтимиз бўлмади. Таҳлил қилиб кўрадиган бўлсам, ўз ишимиз билан шуғулланишга кунига 8 – 10 фоизгина вақтимиз бўларкан.\n- Бошқа ишларга… Шунинг учун ҳам тан олиб айтаман саралаш ўйинлари, ўқув йиғинлар ўтказиш, моддий таъминот борасида етарли даражада имкониятлар қилиб бера олмадик. Коллежлар мусобақа бошланишидан олдин ёрдам беришди, ким озиқ-овқат, ким маблағ, яна ким бошқа жиҳатдан дегандай. Аммо бу жуда кеч эди. Оқибат эса ёмон натижада намоён бўлди.\nБиз нафақат мураббийлар, балки спортчилар билан ҳам мулоқотлар олиб боришимиз, уларни руҳлантиришимиз, рағбатлантириш масалаларини айтишимиз, натижалар учун мукофотлар жорий этилишини аввалдан уларга сингдиришимиз керак эди. Бари бир рағбат муҳим-да. Айниқса, ёшлар учун.\nБу вазиятда ёнма-ён туриб, чин фидойилик билан ташкилий тайёргарлик жиҳатдан ўзини кўрсатиши керак бўлган Аброр Аҳмедов ўта масъулиятсизлик қилди.\nАБРОР АҲМЕДОВ НЕГА БУНДАЙ ҚИЛДИ?\nМавзуни ўрганиш жараёнида шу исм-шариф кўп бора тилга олинди.\nТабиий савол туғилади: Аброр Аҳмедов ким?\nУ «Баркамол авлод» жисмоний тарбия ва спорт жамияти вилоят бўлими раиси ўринбосари. Демак, айнан мазкур мусобақага тайёргарлик ва вилоят жамоаси кутилган натижани қайд этишига масъул шахслардан бири. Жамғарма ва ҳомийлар маблағларини тасарруф этиш, мақсадли йўналтириш унинг зиммасида эди.\nУ эса ғоят тиғиз вазиятда ўзининг асл қиёфасини намоён этди. Аввалига иш жойини ташлаб кетган бўлса, ўзини жараёндан соқит қилиш учун кейин шифохонага ётиб олди.\nУнинг бундай тутуми изоҳ талаб этадиган ҳолат!\nФИДОЙИЛИК ҲАМ КЕРАК\nВилоят ўрта махсус касб-ҳунар таълими бошқармаси раҳбари ҳам бундан жуда норози.\n- Қандай изоҳлашга ҳам ҳайронман, - дейди Р. Ғуломов бу ҳақда тўхталиб. Унинг беқарорлиги, масъулиятсиз ва лоқайдлиги, ташкилий тайёргарлик ишларига жиддий салбий таъсир кўрсатди. Лекин шундай бўлса-да, биз масалага бутун эътиборимизни қаратиб, имкониятимиз даражасида шарт-шароитлар борасида спортчилар ва мураббийларни қўллаб-қувватлашга ҳаракат қилдик. Шу ўринда яна такрор бўлса-да айтиб ўтишни истардимки, ҳар қандай мусобақада натижа кўп жиҳатдан мураббийга боғлиқ. У чин маънода кучли, фидойи ва масъулиятли бўлса, яхшироқ натижаларга эришиш мумкин. Аниқ мисоллар келтираман, волейбол жамоаси қизлари Янгиқўрғоннинг Исковот қишлоғидан шакллантирилган, мураббий Илҳомжон Турдиев ҳам шу ердан. Нега доим биринчиликни қўлдан бермай келади? Бу фидойиликдан, ўз ишини ҳамма нарсадан ортиқ кўришидан дарак эмасми?!\nЁки, Косонсой педагогика коллежи мураббийси Мухторжон ака Ҳафизовни ҳам шундай фидойи устозлардан бири сифатида алоҳида айтиб ўтишни истардим. Қайта-қайта, такрор-такрор масалани қўйишдан эринмайди ва мана «Баркамол авлод - 2017» спорт ўйинларида ҳам у қўл тўпи бўйича қизлар жамоаси билан 2-ўринни қўлга киритди.\nОҚҚУШ, ЧЎРТАНБАЛИҚ ва ҚИСҚИЧБАҚА\nМавзуни ўрганиш жараёнида даставвал машҳур масалдаги шундай вазиятга дуч келдик. Яъни йўл қўйилган хато ва камчиликларни рўйи рост тан олмаслик, айбни бир-бировга ағдариш ва ҳоказо.\nСабаб нима, деган саволга жавоб ахтариш мобайнида яна кўплаб омиллар, муаммолар, ҳаттоки важлар ва бошқа жиҳатлар ҳақида ҳам маълумотларга эга бўлдик. Бу ўринда уларнинг барчасини баён этиб ўтишнинг имкони йўқ.\nЖараёнга такрор-такрор кириб борар эканмиз, ўрта махсус касб-ҳунар таълими тизимида ҳам, жисмоний тарбия ва спорт ишлари бошқармасида ҳам, мураббийлар томонидан ҳам зарур сабоқ ва хулосалар чиқаришга киришилгани, келгусида бундай мағлубият аламини тотимасликка эътибор қаратилмоқчи эканига шоҳид бўлдик. Муҳими шу эди.\n«Баркамол авлод - 2017» спорт ўйинларидаги вилоятимиз жамоасининг ўта муваффақиятсиз иштироки хусусида кўплаб муҳокамалар, таҳлиллар, асл сабабларни ўрганиш ва уларга келгусида йўл қўймаслик масаласида йиғилишлар ўтказилмоқда.\nМасъул ва мутасаддилар бу галги мусобақалар аччиқ сабоқ бўлганини, ҳар қандай беллашувга 1 – 2 ой қолгандаги тайёргарлик тайёргарлик эмаслигини, шунинг учун ҳам энди бир-бировдан айб қидиргандан кўра келгуси ўйинларга ҳозирданоқ жиддий тараддудга киришилаётганини баён этишди. Фидойилик, ўз жамоаси, вилояти шаъни учун жиддий қайғуриш, кутилган натижаларни қайд эта олмаган мураббийларга кўрилаётган чоралар, уларнинг айримларини ўз вазифасидан озод этилгани, хайфсан берилгани ва шу каби келгуси ўйинларга умид уйғотадики, бунинг учун ҳамма ўзини бирдек масъул ва жавобгар ҳис этиши керак.\nЗотан, бу менинг ишим, бу эса сеники эди каби сабаб ва бахоналар билан вилоят шаънига путур етказишга, уни орқага тортишга ҲЕЧ КИМНИНГ ҲАҚҚИ ЙЎҚ! АЙНИҚСА, ҚАЙСИДИР ДАРАЖАДАГИ КАТТА ЛАВОЗИМДАГИ РАҲБАР ВА МУТАСАДДИЛАРНИНГ!\nФАКТ ВА РАҚАМЛАР:\n«Баркамол авлод – 2017» спорт ўйинларининг финал босқичида вилоятимиз терма жамоаси таркибида 15 та спорт тури бўйича 69 нафар спортчи (42 нафари қизлар), 17 нафар мураббий иштирок этди;\nВолейбол бўйича қизлар жамоаси 1-ўринни, гандбол бўйича қизлар жамоаси 2-ўринни эгаллади. Биз ушбу спортчи қизлар ва уларнинг мураббийларига бутун вилоятимиз аҳли номидан чексиз миннатдорчилик билдирамиз.\nМусобақанинг финал босқичида муваффақиятсиз иштирок этганлиги учун бокс (А. Лутфуллаев), дзюдо (Т. Иргашев), бадминтон (О. Мўминов), футбол (Н. Халилов) мураббийлари вазифасидан озод этилди.\nШунингдек, финал босқичида вилоят терма жамоаси муносиб натижаларни эгаллаши учун етарли иш ташкил этмаган Наманган Олимпия заҳиралари спорт коллежи директори Н. Набиев, Бокс федерацияси вилоят бўлими раиси М. Акмалов, Дзю-до федерацияси вилоят бўлими раиси А. Раҳмановга ҳамда ўз имконияти даражасида иштирок этмасдан, кутилган натижани кўрсата олмаган мураббийлар Т. Нигматуллин (сузиш), Ж. Шоазамов (енгил атлетика), Э. Муҳиддинова (бадиий гимнастика), Р. Ходжаев (эркин кураш), А. Джўраев (шахмат)ларга хайфсан интизомий жазоси берилди.\nnamnews.uzскачать dle 10.4фильмы бесплатно\nBarcamania_2016 21 июнь 2017 22:18\nЭшитдик-да! "Навбахор" 4 нафар футболчи билан хайрлашди-ми?Наманганнинг "Навбахор" клуби тўрт футболчи билан хайрлашди.Тасдикланмаган маълумотларга кўра Акмал Ортиков, Тохир Шамситдинов, Аббос Отахонов ва Мансур Саидов жамоани тарк этишган.Кеча "Навбахор" ўз уйида "Олмалик" билан ўйнади. Ушбу бахсда юкорида номлари келтирилган футболчилар хатто кайдномадан хам ўрин олишмади.Илхом Мўминжонов иккинчи даврада жамоага бир катор янги футболчиларни олиб келиш ниятида эканлигини кечаги матбуот анжуманида маълум килди.Манба : championat.asia


МакМастер Покистонни жанггарилардан ўртамчи сифатида фойдаланмасликка чақирди\n23 июл 2018, Тошкент вақти: 11:09\nАҚШ президентининг миллий хавфсизлик бўйича маслаҳатчиси Герберт МакМастер.\nАҚШ президентининг миллий хавфсизлик бўйича маслаҳатчиси Герберт МакМастер ўзининг Исломободга қилган ташрифи чоғида Покистон ҳукуматини жанггарилардан Афғонистондаги ўртамчилар сифатида фойдаланмасликка чақирди.\nМакМастер бош вазир Навоз Шариф ва мудофаа вазири Камар Жавед билан ўтган 18 апрел кунги учрашувда “терроризмнниг барча кўринишларига қарши курашиш зарур” эканини айтди.\nПокистон сафари олдидан МакМастер Оқ уй Афғонистондаги Америка ҳарбийлари сонни кўпайтириш масаласини ўрганаётганини билдирар экан:\n-Афғонистонда цивилизация ва варварлик ўртасидаги аниқ чегара ўтмоқда. Биз бу ерда Толибон ва "Ислом давлати" гуруҳлари куч тўплаётганини, Афғонистон ҳарбийлари эса уларга қарши курашаётганини тан оламиз, айни пайтда жанггарилар Афғонистон шарқида барча цивилизациялашган халқларга таҳдид солмоқда, -деб айтган эди.\nМакМастер билан учрашув пайтида Навоз Шариф Қўшма Штатлар Ҳиндистон ва Покистон ўртасидаги баҳсли бўлиб қолаётган Кашмир ҳудуди юзасидан зиддиятларни бартараф этишга кўмак кўрсатишга тайёр эканини изҳор қилгани учун миннатдорчилик билдирди.


ИСЛОМДА ФОЛБИНЛИК ҚОРАЛАНАДИ — Zamaxshariy.uz\nИСЛОМДА ФОЛБИНЛИК ҚОРАЛАНАДИ\n9 июня, 2021 admin Uncategorized\nБугунги кунда фолбин, сеҳргар ва мунажжимларнинг жамиятимизга келтираётган зарари фақат одамларнинг вақти, соғлиги, моли ва ҳаракати бекорга кетаётганлиги билан чегараланиб қолмайди. Бу зарар ундан ҳам катта, айтиш мумкинки, улкан зарарларга олиб боради. Бу зарарларнинг энг кичиги одамлар ўртасида душманлик руҳи, ишончсизлик тарқатишдир. Зарарлар силсиласи охири бориб энг катта нуқтага – бидъат, хурофотлар, турли хил бузуқ ақидаларнинг натижаси ўлароқ, куфрга, ширкка бориб етади.\nФолбинларга ва фол кўрувчиларга шаръий китобларимизда коҳин ва арроф деб ном берилган. Коҳин баъзи сир нарсаларни, тўғрироғи, ғойибни билишни даъво қилади. Унинг баъзи айтганлари тасодифан тўғри чиқиши ҳам мумкин, аммо аксарият фоллари нотўғри чиқади. Тасодифан тўғри чиққан гапини ўзи ҳам, одамлар ҳам такрор-такрор айтиб юрадилар. Нотўғри чиққан фоллари ҳақида эса, сўз юритмайдилар. Натижада коҳин кишиларга ғайб нарсаларни биладиган бўлиб кўринади. Коҳинлар ўзларининг жинлар билан алоқаси борлигини ва уларга хабарларни жинларнинг айтишини даъво қиладилар.\nАрроф ҳам худди коҳинга ўхшайди. Уламолардан Имом Бағавий: «Арроф-турли ишларнинг сабабларини билишни, йўқолган нарсанинг қаерда турганини, ўғирлаган нарсани ким ўғирлаганини ва шунга ўхшаш нарсаларни билишни даъво қилувчидир», дейдилар. Албатта, фолбинлар кўпроқ келажакда рўй берадиган ишларни билишларини даъво қиладилар. Бу эса, шариат ҳукми бўйича куфр ҳисобланади. Чунки ғайбни фақат Аллоҳ таолонинг Ўзигина билади. Ким уни билишни даъво қилса, кофир бўлади. Шунингдек, фолбинликнинг бошқа турлари ҳам бор. Қуръони Каримда сеҳр тўғрисида келган оятда эркакни хотиндан ажратувчи ишларни қилгувчилар ҳам сеҳргар эканлиги айтилган. Абу Ҳурайра розияллоҳу анҳудан ривоят қилинган ҳадисда Пайғамбаримиз (сав): «Кимки тугун тугиб унга дам урса, сеҳр қилган бўлади. Ким сеҳр қилса, ширк келтирган бўлади», деб айтганлар. Қуръонда сеҳргарларнинг иши куфр эканлиги айтилган.\nФолбинлик, сеҳргарлик ва мунажжимлик бир-бирларига яқин нарсалар бўлгани учун ҳадиси шарифларда ҳам улар биргаликда зикр этилади. Деярли ҳар бир ҳадисда бундай инсонлар ва жамиятга нисбатан ўта зарарли бу маънавий жиноятлар каттадан катта гуноҳ, куфр ва ширк эканлиги қайта-қайта таъкидланади.\nИмом Баззор Имрон ибн Ҳусайн розияллоҳу анҳудан ривоят қилган ҳадисда пайғамбаримиз (сав): «Ким қуш билан фол очса ёки қуш билан фол очтирса, ким сеҳр қилса ёки сеҳр қилдирса, биздан эмас. Ким фолбинга бориб, унинг айтганига ишонса, Муҳаммад соллаллоҳу алайҳи васалламга нозил қилинган нарсага куфр келтирган бўлади», деганлар.\nМаълумки, Муҳаммад Мустафо соллаллоҳу алайҳи васалламнинг «биздан эмас» дейишлари жуда ҳам оғир ҳукмдир. У зотнинг «биздан эмас» деганлари «мусулмонлардан эмас», деганларидир. Демак, ҳадиси шарифда зикр этилган тоифадаги кишилар мусулмонлар сафидан чиқадилар. Фолбинга ишонган одам эса, Муҳаммад соллаллоҳу алайҳи васалламга нозил бўлган Қуръонга куфр келтирувчидир. Шунинг учун ҳам фолбин ва сеҳргарликни касб қилиб олганларнинг гуноҳи жуда ҳам катта бўлади.\nХулоса қиладиган бўлсак, фолбинлик ва сеҳргарлик инсонлар ичида адоват ва душманчилик тарқатишидан ташқари мусулмонни иймонидан айиради ва ширк куфрга олиб боради. Эр хотиннинг ўртаси бузилиб кетишига сабаб бўлаётган, инсонни дунёсини ва охиратини хароб қиладиган бу маънавий жиноятлардан яқинларимизни огоҳ этайлик.\nЯнгиариқ тумани “Шайх Жалолиддин Румий” масжиди имом-ноиби\nPrevious Post:ЙЎЛ ҲАРАКАТИ ОДОБЛАРИГА АМАЛ ҚИЛИШ ҲАР БИР ИНСОН БУРЧИДИР\nNext Post:БИРОВНИ МОЛИНИ БОТИЛ ЙЎЛ БИЛАН ЁЙИШ ҲАРОМ


Пентагон Европа шарқидаги давлатларга оғир аслаҳалар жойлаштиришни таклиф қилмоқда\nАҚШ ҳарбийлари тасарруфидаги Абрамс танклари.\nПентагон Болтиқбўйи мамлакатлари ва шарқий Европадаги айрим давлатларга оғир ҳарбий аслаҳалар етказиб бериш таклифи билан чиқди.\nБу ҳақда The New York Times газетаси АҚШ Мудофаа вазирлигидаги манбаларига таянган ҳолда хабар тарқатди.\nГазета манбаларига кўра, Европа шарқига танк ва пиёда қўшинлари ҳарбий машинаси каби оғир техниканинг жойлаштирилиши Россияни ҳарбий тажовуздан тийиб турадиган омил бўлиб хизмат қилиши мумкин.\nЎтган йили Қрим яримороли Россия томонидан аннексия қилинганидан сўнг Европада русларнинг муҳтамал агрессиясидан хавотир кучайган.\nПентагон таклифи амалга ошиши учун уни АҚШ президенти Барак Обама ва мудофаа вазири Эштон Картер маъқуллаши лозим.


Ироқдаги ҳужумларда ўнлаб одам ҳалок бўлди\n27 январ 2021, Тошкент вақти: 18:57\nИроқ полицияси ва тиббиёт ходимларига кўра, якшанба куни мамлакат бўйлаб амалга оширилган ҳужумларда камида 20 киши ўлган, 70дан зиёд одам жароҳат олган.\nПойтахт Бағдоддан 20 километр шимол томонда жойлашган Тажи шаҳрида учта автомобилга ўрнатилган бомба портлагани натижасида камида саккиз киши ўлган, 20дан ортиқ одам жароҳат олган.\nАйни пайтда, Бағдоддан шимол томонда жойлашган Бақуба ва пойтахтдан жанубда жойлашган Кут шаҳарларида ҳам автомобилга ўрнатилган бомбалар портлагини оқибатида бир неча одам ўлган.\nҲужумлар учун масъулиятни ҳеч бир гуруҳ ўз зиммасига олмади. Ироқда автомобилга ўрнатилган бомба ҳужумларини Ироқдаги Ал-Қоида гуруҳи уюштириб келган.


Жаҳон бозорида озиқ-овқат нархлари 2011 йил июль ойидаги кўрсаткичлардан юқори бўлди - Review.uz\nБунга кўп жиҳатдан дон, ёғ ва сут маҳсулотлари нархининг кўтарилиши сабаб бўлмоқда.\nБМТнинг Озиқ-овқат ва қишлоқ хўжалиги ташкилоти (ФАО) маълумотларига кўра, октябрь ойида озиқ-овқат маҳсулотларининг жаҳон миқёсидаги нархлари сўнгги ўн йилдаги энг юқори даражага кўтарилди\nТашкилот ҳисоб-китобларига кўра, октябрь ойи якунида энг оммабоп озиқ-овқат маҳсулотларини ўз ичига олган озиқ-овқат нархлари индексининг қиймати 133,2 пунктга етган. Индекс охирги марта 2011 йилда 130 пунктдан ошиб кетган эди.\nЎтган ойда озиқ-овқат нархлари 3,9 фоизга ошди. Бунга кўп жиҳатдан дон, ёғ ва сут маҳсулотлари нархининг кўтарилиши сабаб бўлмоқда.\n2020 йилнинг ўрталаридан бошлаб озиқ-овқат нархларининг изчил ўсиши давом этмоқда. Сўнгги 12 ойда озиқ-овқат нархлари индекси 30 фоиздан кўпроққа ошган.\nАввалроқ озиқ-овқат маҳсулотлари ва фавқулодда ёрдамга муҳтож инсонлар сони беш йил ичида энг юқори даражага кўтарилгани хабар қилинганди. Қайд этилишича, 2020 йилда низолар, иқтисодий қийинчиликлар, шунингдек, коронавирус пандемияси ва экстремал табиат ҳодисалари сабабли энг камида 155 миллион киши кескин очарчилик муаммосига дучор бўлди. Бу кўрсаткич 2019 йилга таққослаганда 20 миллионга кўпроқ.\nФевраль ойида БМТ пандемия сабабли глобал озиқ-овқат танқислиги хавфи ҳақида огоҳлантирганди. Ташкилотга кўра, коронавирус пандемияси оқибатида озиқ-овқат маҳсулотларининг нархлари 2020 йилга нисбатан кўтарилгани сабабли қашшоқ давлатларнинг 2021 йилда озиқ-овқат инқирозига дуч келиши хавфи янада ортмоқда.


Гиёҳванд моддалар тарқатувчи жиноий гуруҳ фош этилди / Ўзбекистон янгиликлари, энг сўнгги хабарлар\n18 ноябр 2013, 12:52 1989 кўрилди\nУлар Тожикистондан катта миқдорда контрабанда йўли билан гиёҳвандлик воситаларини олиб келиб, уларни юртимизда пуллаш билан банд бўлишган. Ушбу жиноий ишда яна "Бобосалим", "Сухроб", "Зафар", "Бакир", "Нодир" в "Рашид" исмли шахсларнинг иштирок этгани маълум, бироқ уларнинг шахсини аниқлашнинг иложи бўлмаган. Бироқ вақти-соати етиб жиноятчиларнинг қабиҳ ишлари учун жавоб беришлари муқаррардир.\nМаълум бўлишиача, Бахтиёр Қосимов (1979 йил Сурхондарёда туғилган, Тошкент шаҳар Сергели тумани яшаб келган) 2012 йил июн ойида Тожикистон Республикаси фуқароси "Бобосалим" билан танишиб қолади. У эса катта пул эвазига айланма йўллар орқали Ўзбекистонга наркотик олиб келишни таклиф қилади ва Бахтиёр рози бўлади. Лекин бунинг учун бир киши камлиқ қиларди. Шу боис, Қосимов жиноий бизнесини амалга ошириш учун "Суҳроб" ва "Зафар" исмли ҳамтовоқларини ҳам ёллайди.\nУлар билан биргаликда Бахтиёр чегарадаги Бекабод туманига келиб, буюртмачи қўлидан 2 килограмм "маҳсулот"ни олади. Оғуни кийимлари остига яшириб Тошкентга олиб келган "Зафар" Бахтиёрдан ўз улушуни олади. А Б. Қосимов эса ўз навбатида гиёҳни мижозларга тарқатади. Орадан бир ой ўтиб, Б. Қосимов сурхондарёлик Намоз Муратов ва фарғоналик Ҳусниддин Сиддиқовлар билан биргаликда аввалги режа асосида Бекабоддан Тошкентга доимий равишда гиёҳванд моддаларни ташиш ва тарқатиш билан шуғуллана бошлайди.\n"Маҳсулот" ҳажмининг ортиши билан жиноий гуруҳ сафи ҳам кенгайиб борди. Жумладан, 2012 йилнинг 27 сентябрь куни Б. Қосимов ўзининг туғишган акаси Шамсиддинни ҳам жиноий гуруҳга жалб қилади ва унга асосий вазифа – наркотикларни Тошкентга олиб келишни буюуради ва акаси билан Н.Муратов ва Ҳ. Сиддиқовни ҳам қўшиб юборади. Ш. Қосимов Қўйлиқ бозорига бориб, у ердан ПАЗ-672 (давлат рақами 10AV077) автобусини фойдаланишга олади. Жиноятчилар ҳайдовчи Абдулла Хошимовга Бекабоддан тўрт тонна бақлажон олиб келиш кераклигини айтишади.\nБелгиланган жойдан "маҳсулот"нинг навбатдаги партиясини қўлга киритгача, орқага қайтишади. Жиноятчилар шу куни кечаси Ўзбекистон Республикаси МҲХ томонидан ноқонуний, гиёҳванд ва психотроп моддалар олиб ўтилишини текшириш бўйича махсус рейд ўтказилишидан бехабар эдилар.\nМазкур текширув вақтида Бекабод туманида бизга таниш бўлган автобус тўхтатилади. Унда ҳайдовчи ва Ш. Қосимов бор эди. Текширув жараёнида автобуснинг олд ўриндиғи тагидан гиёҳванд моддалар бўлган учта полиэтилен пакет топилган.\nКейинчалик суд ишида тергов вақтида аниқланган барча фактлар исботланди. Жиноий гуруҳ барча айбловларни бўйнига олди. Гиёҳванд моддаларни тарқатишда иштирок этган фуқаролар айбдор деб топилиб, қилмишларига яраша тегишли жазо олдилар. Суд ҳукми билан Б.Қосимов 14 йилга, унинг акаси Ш.Қосимов 12 йилга, Н.Муратов - 13 йилга, Х.Сиддиқов - 12 йилга ва Ф.Холисов - 11 йилга озодликдан маҳрум этилдилар.


Жиноят ишлари бўйича судлар хусусий ажрими билан 7 киши ишдан бўшатилган. Судья йўл қўйган хатоси учун чора олганми? - zarnews.uz\nХалқ депутатлари вилоят Кенгашида олти ой давомида амалга оширилган ишлар бўйича ахборот берган жиноят ишлари бўйича вилоят суди раиси бу саволни очиқ қолдирди.\nАхборотда қайд қилинишича, вилоят судлари томонидан жиноятнинг сабаблари ва унинг содир этилишига имкон берган шарт-шароитларни бартараф қилиш масалалари юзасидан 1196 та хусусий ажримлар чиқарилган.\nХусусий ажримларнинг ижроси бўйича 159 нафар масъул шахс огоҳлантирилган, 10 нафар масъулга “хайфсан” интизомий жазоси қўлланилган. Шунингдек, 7 нафар масъул шахс билан тузилган меҳнат шартномаси бекор қилинган.\nХусусий ажрим натижалари бўйича меҳнат шартномаси бекор қилинган 7 нафар шахснинг 3 нафари соғлиқни сақлаш соҳаси ходими бўлган. Бундан ташқари, электр тармоқлари корхонаси, бандликка кўмаклашиш маркази, маданият ва халқ таълим тизимидан 1 нафардан шахс жиноят ишлари бўйича суднинг ажримига асосан ишдан бўшатилган.\nАммо жиноят ишлари бўйича вилоят суди раиси ўтган олти ойда судьялар фаолиятида камчиликка йўл қўйилганлиги ёки бундай бўлмаганлиги ҳақида тўхталмади. Ахир иш фаолиятида жиддий камчиликларга йўл қўйган судья ҳам интизомий жавобгарликка тортилгани ёки вазифасидан озод этилган бўлиши ҳам мумкинку?!\nТўғри, ҳисобот даврида жиноят ишлари бўйича шаҳар ва туман судлари судьяларининг бир ойлик ўртача иш ҳажми 31 тани, вилоят судида эса 7,5 тани ташкил этган. Бу кўп ёки камлиги ҳақида бир нарса дейиш қийин. Аммо апелляция ва кассация инстанцияси судлов ҳайъатларида 65 та иш бўйича 84 нафар шахсга нисбатан чиқарилган суд қарорлари ўзгартирилган. Бундан ташқари, 7 та иш бўйича 7 нафар шахсларга нисбатан чиқарилган суд қарорлари бекор қилинган.\nДемак, 7 киши “жиноятчи” бўлиб қолишида қозиларнинг ҳам қайсидир маънода айби борку?! Хўш, уларга қандай чора кўрилган?\nТеглар: судьялар суд иши


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари CAFA U-19 WOMEN’S CUP. Ўзбекистон иккинчи учрашувда Қирғизистонни йирик ҳисобда мағлуб этди\t10:56, 17 октябрь 2016\t19 ёшгача бўлган қизлар ўртасидаги Марказий Осиё Футбол Ассоциацияси кубогининг иккинчи кун ўйинлари ўтказилди. Бу ҳақда ЎФФ хабар бермоқда. Ўзбекистонлик қизлар иккинчи тур ўйинлари доирасида Қирғизистон терма жамоасига қарши майдонга тушиб, рақиб дарвозасига жавобсиз 5 гол киритди. Бу ғалаба Ўзбекистон терма жамоасига турнир пешқадамлигини тақдим этди.


Жазоирга 20 йил президентлик қилган Абдулазиз Бутефлика вафот этди\nЖазоирнинг собиқ президенти Абдулазиз Бутефлика 84 ёшида оламдан ўтди. Мамлакат президенти канцелярияси маълумотига кўра, Бутефлика узоқ вақт давом этган касаллик туфайли вафот этган.\nБу сурат 2012 йилга оид. 2019 йилда у бешинчи марта сайланмоқчи бўлганди.\nАбдулазиз Бутефлика Жазоир президентлигига илк марта 1999 йилда, унинг барча рақиблари сайловлардаги қоидабузарликларга норозилик сифатида ўз номзодларини қайтариб олган шароитда сайланганди. Шундан сўнг у яна бир неча марта лавозимга қайта сайланди, бунинг учун 2014 йилда конституция ўзгартирилиб, президентликка номзод бўлишнинг максимал муддати бўйича чеклов бекор қилинганди.\nУ 2013 йилда инсультни бошдан кечирган, шундан кейин деярли тилдан қолган ва коляскада доимий кузатувчи ёрдамида ҳаракатланадиган бўлганди. Шундан кейин у жамоатчиликка кам кўрина бошлайди. Сўнгги марта уни 2017 йилда телевидениеда кўрсатишган, ўшанда у мамлакат пойтахтидаги метро бекати ва масжидни очиб берганди.\n2019 йилда, хориждаги узоқ вақтлик даволанишдан қайтган ва ёши ўтиб қолганига қарамай, бешинчи муддат учун сайловда қатнашишга қарор қилади. Бу эса оммавий намойишларга олиб келади, шундан кейин, 2019 йилнинг 2 апрель куни у армия босими остида истеъфога чиқишга мажбур бўлади.\nБиринчи президентлик муддати бошида Бутефлика мамлакатдаги қуролли радикал гуруҳлар билан келишувга эришиб, мамлакатда 1990-йиллардан буён давом этган фуқаролик урушига чек қўйганди.\nУнинг истеъфосидан кейин норози қатламни тинчлантириш учун янги ҳукумат собиқ президент атрофидаги амалдорларга нисбатан коррупция ҳолатлари бўйича текширувлар бошлаган ва унинг яқинларидан бир неча киши, жумладан унинг укаси, сўнгги бир неча йилларда амалда Жазоирга раҳбарлик қилган Саид Бутефлика судланиб, қамоққа ташланганди.\nЖазоир Макроннинг сўзларидан кейин Франциядаги элчисини чақиртириб олди\nЖазоир Марокаш учун ҳаво ҳудудини ёпди\n20:28 / 18.09.2021\nЖазоирда мамлакат собиқ президентининг вафоти муносабати билан уч кунлик мотам эълон қилинди


Қиёматнинг катта аломатлари: Маҳдий чиқиши (3)\nBy Зубайр Исмоил on 06/24/2019 МАҚОЛАЛАР ҚИЁМАТ АЛОМАТЛАРИ\nТўртинчи масала: Маҳдий чиқадиган макон, вақти ва ерда қанча муддат туриши\nИбн Қаййим раҳимаҳуллоҳ «Ал-манор ал-муниф» асарида келтирган бошқа бир ривоятда мусулмонларга имом бўлиб намоз ўқийдиган амирнинг исми Маҳдий экани аниқ айтилиб, «…уларнинг амирлари Маҳдий: “Келинг, бизга имом бўлиб намоз ўқинг”, дейди» деган лафз билан келади. Ҳадисни охиригача келтиргандан сўнг Ибн Қаййим раҳимаҳуллоҳ: «Бу санади яхши ҳадис», деган.\nУмму Салама разияллоҳу анҳо ривоят қилади: «Расулуллоҳ саллаллоҳу алайҳи ва саллам айтдилар: “Бир киши Байтуллоҳдан паноҳ топади, сўнг унинг устига бир лашкар юборилади. Қўшин бир силлиқ (сайҳонлик) ерга етганда уларни ер ютади”. Шунда мен: “Эй Расулуллоҳ, уларга мажбурликдан қўшилиб қолган кишига нима бўлади?” деб сўрадим. “Уни ҳам улар билан қўшиб ер ютади, аммо қиёмат кунида ниятига кўра тирилтирилади”, дедилар».\nҲафса разияллоҳу анҳодан ривоят қилинган ҳадисда Расулуллоҳ саллаллоҳу алайҳи ва саллам айтадилар: «Бир киши Байтуллоҳда паноҳ топади. Ўзини ҳимоя этишга кучи йўқ, саноғи ҳам оз, лекин қурол-яроқли кишилар унга байъат беради. Улар устига бир лашкар юборилади. Лашкар силлиқ ерга етганида уни ер ютади (Муслим “Саҳиҳ”идаги бир лафзда: фақат уларнинг ҳолидан хабар бериш ва уларга йўллаш учун қочиб кетган одамгина қутулиб қолади)».\nОйша разияллоҳу анҳо айтади: «Бир куни Расулуллоҳ саллаллоҳу алайҳи ва саллам уйқуларида безовта бўлдилар. Биз: “Эй Аллоҳнинг элчиси, одатдагидан бошқача ҳаракат қилганингизни сездик”, дедик. Набий саллаллоҳу алайҳи ва саллам ўтирдилар, сўнг: “Ажаб, умматимдан айримлар Байтул Ҳаромни у ерда бошпана топган бир кишига (уруш очиш учун) қасд қиладилар. Текис, силлиқ ерга келганларида уларни ерга юттирилади”, дедилар. “Эй Аллоҳнинг элчиси, йўл одамларни жамлайди (яъни, уларга йўлда қўшилиб қолган йўловчилар ҳам бўлади)-ку?” дедим. “Тўғри, улар ичида қасддан қўшилганлар ҳам, мажбур қўшилганлар ҳам, йўловчилар ҳам бўлади. Ҳаммалари бир хилда ҳалок бўлишади, (қиёматда эса) турли ўринлардан чиқиб келишади, Аллоҳ уларни ниятларига кўра тирилтиради”, дедилар».\nМўминлар оналаридан ривоят қилинган шу уч ҳадисда Байтуллоҳдан паноҳ топадиган кимса Қурайшдан эканига, Аллоҳ уни нусрати билан қўллашига ва душманларини ерга юттириш билан ҳалок этишига очиқ ишора бор.\nЯна, саҳиҳ ҳадисларда замонасида хайр-барака кўпайиб, ҳатто мол-дунёни одамларга сочиб-сочиб, санаб ўтирмай тақсимлаб берадиган халифа зикри келган. Бироқ у ривоятларда ҳам ўша халифанинг исми аниқ айтилмаган.\nАбу Саид Худрий ва Жобир ибн Абдуллоҳ разияллоҳу анҳумодан келган ривоятда Набий саллаллоҳу алайҳи ва саллам: «Охирзамонда мол-дунёни санамай тақсимлаб берадиган халифа бўлади», дедилар.\nБошқа ривоятда эса: «Умматимнинг охирида мол-дунёни сочиб-сочиб тарқатадиган халифа бўлади», деб келган.\nУмму Салама разияллоҳу анҳо айтади: «Расулуллоҳ саллаллоҳу алайҳи ва салламдан эшитдим: “Бир халифа вафот этганида ихтилоф бўлади. Бани Ҳошимдан бир киши Маккага қочиб чиқади. Кейин унинг олдига Макка аҳлидан одамлар келиб, уни уйидан Рукн билан Мақом орасига олиб чиқадилар. Сўнгра тоғалари Бани Калб (уруғи)дан бўлган қурайшлик бир киши чиқади. Шунда Маҳдий уларга қарши аскар юборади ва уларни мағлуб этади. Ана ўша Калбнинг кунидир. Калбнинг ўлжасига ҳозир бўлмаган кимса зиён кўрувчидир. Кейин у (Маҳдий) молни тақсимлайди. Ислом ер юзида қарор топади. Шу зайл улар етти йил – ёки тўққиз йил – яшайдилар”.\nАбу Довуд ривоятида эса: «Мадина аҳлидан бир киши Маккага қочиб чиқади. Сўнг унинг олдига аҳли Маккадан одамлар келиб, ўзи истамаса ҳам уни (уйидан) чиқариб, Рукн билан Мақом орасида унга байъат қиладилар. Унга қарши Шомдан аскар юборилади…» дейилган.\nБу ривоятлардан бизга Маҳдий замон охирида чиқадиган солиҳ киши экани аён бўлади. У Мадинадан қочиб Маккага келади, Каъбаи мушаррафа ёнида Рукнул Ямоний билан Мақоми Иброҳим ўртасида байъат берилади. Уни ўлдириш учун юборилган лашкарни ер ютади. Аллоҳ Маҳдийга нусрат бериб, қўллайди ва у Ислом шариати билан ҳукм қилади, одамлар орасида адолатни ёяди. Унинг замонида роҳат-фароғат ва неъматлар тўлиб-тошади. Аллоҳнинг пайғамбари Исо алайҳиссалом билан учрашади ва умматга имом бўлиб намоз ўқийди, Исо алайҳиссалом унинг ортида иқтидо қилади, Маҳдий билан бирга чиқиб, Дажжолни қатл этишда ёрдамчи бўлади. Ерда етти (ёки тўққиз) йил яшаб, кейин вафот этади. Мусулмонлар у кишига жаноза ўқийдилар.\n «Ал-манор ал-муниф», 148-бет.\n Турли ўринлар – яъни, барчалари ҳалок бўлади, аммо ҳалок бўлганларнинг ўринлари турлича бўлади. Амаллари ва ниятларига кўра, улардан кимлардир жаннатга, яна кимлардир дўзахга кетади («Ан-ниҳоя фи ғариб ал-ҳадис», 4/15).\n Табароний «Авсат»да (2/35) ривоят қилган. Ҳайсамий «Мажмаъ аз-завоид»да (7/318) “Ровийлари «Саҳиҳ»нинг ровийлари” деган.\n Абу Довуд, 4286.\nAvvalgi maqolaАбу Бакр розияллоҳу анҳу: Мусайлимага қарши урушга сўнгги ҳозирликлар\nKeyingi maqola Аллоҳ суйган бандалар: Тавба қилиш (1)